
INTRODUCERE ÎN STUDIUL ISTORIEI 


2. Ce este istoria ? 


Originea şi evoluția termenului de istorie 


Cuvântul istorie este o moştenire a antichităţii greceşti. Etimologic el 
provine din dialectul ionian. Înţelesurile sale i le datorăm lui Herodot (născut în 
Halicarnas în anul 485 Î.Hr.; mort cetățean al coloniei Thurioi în Magna Grecia, în 
jurul anului 425 Î.Hr.), cel supranumit „părintele istoriei” (Cicero) dar şi „părintele 
minciunii” (Oscar Wilde). În Istoriile sale, Herodot îşi propunea ca „faptele 
oamenilor să nu pălească odată cu trecerea vremii, iar isprăvile mari şi minunate 
săvârşite şi de greci şi de barbari să nu fie date uitării” (Istorii, I, 1961, p. 15. ). 
Iniţiativa sa abandona domeniul atât de incert al trecutului îndepărtat, dominat de 
atotputernicia zeilor şi faptele eroilor mitologici, pentru a se concentra asupra 
trecutului real, cel al istoriei imediate a predecesorilor săi. Efortul lui Herodot a 
fost consacrat elucidării cauzelor şi desfăşurării războaielor medice (490-479 
Î.Hr.) sub forma unei investigaţii laborioase ce stabilea, în egală măsură, condiţiile 
spaţio-temporale ale înfloririi civilizației greceşti. Herodot a relatat în maniera 
povestitorului. Istoriile au sensul unei povestiri desăvârşite asupra celor cunoscute 
direct ori indirect de autor şi demne de a fi prezentate publicului. Ele au marcat 
începuturile scrisului istoric. Conţinutul lor relevă premise ale spiritului critic, 
preocupări de interes mai amplu pentru geografia istorică, etnologie, istoria 
comparată a diverselor comunităţi umane. Odată cu Herodot, conținutul 
termenului de istorie avea să dobândească în mod constant noi înțelesuri. Chiar din 
antichitatea greco-romană, valoroasele lucrări întocmite de Tucidide, Polibiu, 
Titus Liviu, Tacit sau Plutarh dovedeau că istoria tinde să se individualizeze ca 
domeniu distinct al cunoaşterii, diferit de cel al filosofiei, al literaturii, etnologiei 
sau geografiei. Ea se prezintă ca un domeniu complex, rezervat acelora ce se 
încumetă a înţelege şi a explica devenirea omului în timp, cauzele profunde ale 
diferitelor evenimente şi nu doar fenomenele de suprafaţă, adeseori confundate cu 
un simplu pretext. Istoricul, cel puțin aşa cum avea să îl perceapă antichitatea, este 
în permanenţă preocupat să cerceteze izvoare; de cele mei multe ori este un 
autodidact, un călător neobosit şi un bun cunoscător al treburilor politice sau 
militare. 

Apariția şi consacrarea definitivă a creştinismului au produs schimbări 
spectaculoase în raport cu înțelesurile atribuite termenului de istorie. Creştinismul 
se prezenta ca o religie de sorginte istorică. Evenimentele sale definitorii se petrec 
în trecutul istoric. Mesajul său este acela al difuzării Evangheliei (Vestea cea 
Bună) ca rezultat al unei intervenţii divine asupra destinului omenesc. El predică 
miracolul Învierii lui Hristos, o apariţie divină salvatoare în evoluţia istorică a 
umanității. Credința creştinilor pretinde că evenimentele vieții lui lisus s-au 
petrecut într-o realitate istorică. Ele, chiar în acord cu Evangheliile sinoptice, se 
petrec într-un spaţiu şi într-un timp istoric strict delimitat. El însuşi o religie 
istorică, creştinismul nu se putea dezinteresa de problemele pe care le ridică 


cercetarea trecutului. De-a lungul timpului adversarii şi partizanii săi şi-au plasat 
criticile şi acuzele reciproce pe terenul fascinant al investigațiilor istorice. Treptat, 
concepția creştină privind istoria s-a impus ca unică orientare în efortul de 
înțelegere a trecutului istoric. Succesiunea epocilor istorice era percepută drept o 
manieră prin care se putea realiza planul divin de mântuire a ființei umane. Sensul 
global al istoriei (cunoaşterea istorică) îi este furnizat creştinului prin revelație, o 
formă de cunoaştere întemeiată pe credință, incompletă şi, de cele mai multe ori, 
obscură, însă necesară şi suficientă pentru mântuirea sufletului. Revelația îl 
autoriza pe individ să se creadă învăluit de misterul cunoaşterii totale, de 
plenitudinea întregii realităţi istorice, pe care doar Dumnezeu, stăpân şi suveran, o 
poate înţelege şi interpreta. Concepția creştină privind istoria a produs, cel puțin în 
Occidentul medieval, un anumit regres în privinţa principiilor şi metodei cercetării 
istorice. Atâta timp cât Dumnezeu este  depozitarul Adevărului Absolut, 
„Istoricul” nu poate decât să înregistreze faptele petrecute sub forma unei 
succesiuni şi în virtutea unor explicații menite a justifica rolul miracolului divin 
asupra destinului omenesc. Posibilităţile de informare s-au redus simțitor şi, odată 
cu ele, s-a denaturat însăşi menirea istoricului. El era chemat doar a consemna 
faptele istorice şi nu a investiga în slujba adevărului întemeiat pe valenţele criticii 
şi ale raţiunii. Istoria sacră, istoria părinților Bisericii, Cronicile, Analele (lipsite de 
substanţa unor elaborări de analiză) au înlocuit pentru o vreme valoroasele sugestii 
oferite de istoria profană. Dar Occidentul medieval nu „păcătuia” doar prin 
excesul spiritului teologic, cel care s-ar fi opus progresului ştiinţei şi profunzimii 
cunoaşterii istorice. Nu doar religia ci întreaga structură politică şi socială se 
integra unui sistem de relaţii personale ori colective ce nu se justificau prin apelul 
la ordinea naturală sau rațională ci prin perpetuarea unor mecanisme rigide, a unor 
ierarhii indestructibile construite pe valorile eredității sacre. O mare parte din 
activitatea juridică, politică ori diplomatică a omului medieval constă în pretenții şi 
revendicări bazate pe fapte istorice propriu-zise, pe acte sau documente ( unele cu 
o autenticitate ce trebuie probată) provenite dintr-un trecut istoric mai mult sau 
mai puțin îndepărtat. Ceea ce îi lipsea acestei perioade era elaborarea unei metode 
critice care să permită istoricului, de multe ori un simplu cronicar, decantarea 
faptelor reale de cele false, analiza şi argumentarea lor. 

Meritul elaborării acestei metode critice ( care a modificat esențial conținutul 
disciplinei istorice) revine în primul rând umaniştilor Renaşterii care au regăsit şi 
reasimilat tradiția critică a istoricilor şi filosofilor antichității clasice. Reforma şi 
Umanismul au contribuit, într-o măsură importantă, la dezvoltarea ştiinţei istorice, 
mai ales prin afirmarea spiritului erudit. Contribuțiile scriitorilor umanişti rămân 
de referință până astăzi prin bogăţia informaţiilor, diversitatea problemelor 
investigate şi critica documentului. În egală măsură, fisurile aduse dogmei creştine 
de disputele religioase pricinuite de Reformă, creaţiile elaborate din perioada 
Renaşterii dovedeau că abilitățile gândirii laice nu au apus definitiv. Interesul față 
de valorile culturale ale antichităţii greco-romane s-a revigorat iar odată cu el şi 
preocuparea pentru ceea ce reprezintă istoria. Omul redevine un factor creativ, 
dinamic, un actor al propriului timp istoric şi nu doar un instrument al înfăptuirii 
proiectelor divine. Argumentele de natură istorică au jucat un rol important în 
disputa, prilejuită de Reformă, între catolici şi protestanți. Discuţiile depăşeau de 
multe ori terenul propriu-zis teologic atingând şi câmpul atât de contestat al 


interferenţelor istorice. Fiecare parte căuta în trecut argumente valide menite a 
descalifica adversarii. 

Cu toate meritele şi progresele importante realizate de Reformă, Umanism 
şi Renaştere, istoria (obiectul şi conţinutul termenului de istorie) mai avea un lung 
drum de parcurs până la reprezentările şi accepțiunile contemporane nouă. Ea a 
rămas mult timp un domeniu privilegiat al cunoaşterii, dar nu şi o ştiinţă în 
adevărata putere a cuvântului. Despre scientismul istoriei şi profesionalizarea 
scrisului istoric putem discuta abia începând cu secolul al XIX lea. Istoria a 
parcurs însă un drum dificil de la „povestirea” lui Herodot, la ancheta lui Tucidide 
sau îndrumătoarea vieţii ( magistra vitae) în sens ciceronian ori istoria sacră 
propusă de creştinism s-a ajuns treptat la o lărgire aproape fără limite a 
accepţiunilor acestui concept. De la analele sau cronicile medievale,de la critica 
erudiților umanişti s-a ajuns, prin perfecționarea metodelor de cercetare şi lărgirea 
spectrului izvoarelor disponibile, la elaborarea unor mari sinteze, de felul celei 
gândite de Edward Gibbon chiar spre sfârşitul secolului al XVIII — lea ( Histoire 
du declin et de la chute de l’Empire romain, publicată între anii 1776 şi 1788). De 
altfel, acumulările disciplinei istorice s-au evidenţiat din ce în ce mai mult 
începând cu secolul al XVIII-lea. Metodele s-au perfecţionat laolaltă cu lărgirea 
orizontului cercetărilor propriu-zise în domeniu. Cu toate acestea, a devenit un fapt 
aproape simptomatic a se admite că istoria a atins propria maturitate odată cu 
apariția primelor opere ale istoricului german Leopold von Ranke ( mai ales 
prestigioasa sinteză Istoria Germaniei în epoca Reformei, pregătită în perioada 
1839-1847). Era acesta doar începutul efuziunii unui discurs istoric ce valoriza 
excesiv evenimentul, acordând prioritar atenția cuvenită factorului politic, 
perceput ca suport al întregii evoluţii a societăţii umane. Leopold von Ranke 
consacra, de altfel, cunoscuta îndatorire a istoricului ; aceea de a prezenta faptele 
istorice « întocmai cum ele s-au petrecut » ( wie eigentlich gewessen sei). De la 
istoria propriu-zis evenimenţială s-a ajuns treptat la elaborarea unor sinteze de 
istorie a civilizației, care însumând suportul istoriilor speciale ( istoria artei, a 
ştiinţelor, a ideilor, etc.) caută să cuprindă ansamblul tuturor activităţilor umane şi 
să reconstituie un tablou global, pornind de la diverse tipuri de relații mutuale sau 
eforturi de coordonare în diferite epoci istorice. 

Deschiderile oferite de iluminism, schimbările pe care le-a adus Revoluţia 
franceză, înnăbuşirea mitului monarhiei de drept divin şi integrarea constantă a 
grupurilor sociale în sfera anchetei istorice au redimensionat amploarea 
cercetărilor. Treptat analiza istoricului se desprinde tot mai mult de şabloanele 
pozitivismului. Spectrul cecetărilor se îndreaptă spre explorarea factorilor 
economici, sociali, a utilajului sau reprezentărilor mentale. Chiar istoria politică şi- 
a diversificat spectrul cercetărilor. Ea tinde astăzi să nu mai fie asociată strict doar 
evenimențialului, ci şi instituţiilor ori rolului marilor personalităţi. Se pretinde 
astăzi chiar a se valoriza conceptul de istorie totală, o construcție menită a 
surprinde creația materială ori spirituală a oamenilor în diversitatea formelor ei, 
indiferent de timpul sau spaţiul istoric propriu-zis. Un efort pe care desigur 
istoricul nu-l poate angaja singur, ci îl poate susbsuma unor echipe mai largi de 
cercetători. 


Încercări de definire a istoriei 


În limbajul cotidian istoria ar echivala cu ceea ce s-a petrecut, totalitatea 
faptelor ce dau consistenţă trecutului; prelucrarea şi expunerea acestor întâmplări 
de către oameni. De-a lungul timpului au existat numeroase încercări de definire a 
istoriei. Unele dintre ele (poate chiar cele mai multe) s-au referit la obiectul 
(conţinutul) acestui domeniu al cunoaşterii; altele, dimpotrivă, au vizat mai mult 
relevarea caracterului ştiinţific al cercetării istorice. Complexitatea domeniului nu 
permite identificarea unei definiții unanim acceptate. Nu există o „formulă 
magică” în măsură să cuprindă toate înțelesurile istoriei. 

Istoria valorizează evident perspectiva asupra trecutului, imaginea pe care 
contemporanii unei epoci o construiesc despre evenimente, acțiuni, sentimente, 
sau idei, apreciate drept demne de a fi reținute de posteritate, pe care omul le-a 
creat odată cu trecerea timpului. Un domeniu al cunoaşterii ce poate fi înţeles şi ca 
disciplină ştiinţifică, ce dispune de metode şi principii proprii rezultate dintr-o 
bogată experienţă în contact cu obiectul cercetării. La începuturile sale, scrisul 
istoric pare să fi fost asimilat mai curând artelor decât ştiinţelor. Grecii antici au 
venerat atât de mult istoria, încât au asimilat-o unei muze (Clio). Iniţial semantica 
acestui termen implica sensul de cercetare (analiză) şi comunicare a rezultatelor 
acestei cercetări. Istoriografia latină a creat chiar distincția între ceea ce s-ar fi 
petrecut în mod real (obiectiv) — res gestae- şi ceea ce implică dimensiunea 
subiectivă, relatările despre ceea ce s-a petrecut - historia rerum gestarum. Cele 
mai numeroase încercări de definire a istoriei provin din secolele al XVIII -lea şi 
al XIX-lea, atunci când, pe fondul lărgirii constante a obiectului propriu-zis al 
cercetărilor, s-a resimţit nevoia unor explicaţii teoretice în legătură cu istoria. 
Încadrarea istoriei în Pantheonul ştiinţelor presupunea un imens efort de 
argumentare pe marginea metodei, surselor şi principiilor cunoaşterii istorice. 
Istoricul şi filozoful german Johann Gustav Droysen (1808-1884) considera istoria 
drept o ştiinţă a spiritului ( Geistwissenschafi), ştiinţa omului despre sine, 
certitudinea existenţei de sine. Iacob Burckhard, un alt renumit istoric al epocii, 
găsea că istoria reprezintă relatarea pe care o epocă a considerat că trebuie să o 
rețină despre o altă epocă. Istoria era de fapt ceea ce consemna istoricul şi nu 
ceea ce s-ar fi putut petrece într-o anumită perioadă dar nu a fost înregistrat. Pentru 
filozoful olandez lan Huizinga, istoria era o formă spirituală prin care o cultură 
dădea socoteală despre trecutul său. Istoria şi cultura nu puteau fi separate. Cea 
dintâi era efigia celei din urmă. Caracterul ştiinţific al cunoaşterii istorice revine 
în centrul dezbaterii şi odată cu interesantele opinii exprimate de profesorul 
austriac Wilhelm Bauer (1871-1953), autorul primului curs de introducere în 
studiul istoriei la Univbersitatea din Viena (1921). El considera istoria o ştiinţă ce 
încearcă să descrie întâmplările vieţii, atâta vreme cât se poate discuta despre 
schimbări produse de legătura omului cu mediul social, ce se răsfrâng asupra 
posterităţii. Obiectului istoriei îi aparţin aşadar întâmplările vieţii, iar istoria este în 
primul rând ştiinţă. Bauer mai avertiza şi asupra unicității (irepetabilităţii faptelor 
istorice). Istoricul şi diplomatul britanic, Edward, Hallet Carr (1892-1982) 
identifica în istoria un perpetuu dialog între trecut şi prezent : ” Istoria este un 
proces progresist al interacțiunii istoricului cu faptele sale, un dialog infinit între 
prezent şi trecut. Istoricul însuşi este subiect al istoriei. El alege sursele ce i se par 
relevante şi intră cu ele într-un perpetuu dialog. El adresează întrebări izvoarelor şi 


le pretinde un răspuns. Istoria este ştiinţa interogării trecutului aşa cum geografia 
este ştiinţa interogării spațiului.” 

Tot în secolul al XIX- lea se reanima şi dimensiunea de îndrumătoare a 
vieții, atât de specifică istoriei, cel puţin în viziunea lui Cicero. Efuziunea 
spiritului romantic, afirmarea spiritului național au făcut necesar apelul la trecutul 
istoric, sub forma unei veritabile pedagogii în slujba idealurilor naţiunii. Istoria 
furniza eroii exemplari, faptele glorioase, de care națiunea modernă avea nevoie ca 
exemple pentru a se naşte. Mihail Kogălniceanu, inițiatorul primului curs de 
istorie națională la Academia Mihăileană (1843), sesiza că percepția istoriei este 
diferită în structurile sociale. Pentru oamenii de stat ea reprezintă un îndreptar 
practic de acţiune, cărturarului îi oferă perspectiva unei mai bune înţelegeri asupra 
lumii, iar pentru oamenii obişnuiţi ea deţine în primul rând o însemnătate morală. 
Istoria- afirma Kogălniceanu- este „adevărata povestire şi înfățoşare a 
întâmplărilor neamului omenesc; glasul seminţiilor şi icoana vremii trecute” . 
După Biblie, istoria devenea cea dintâi carte a unui neam. 

Tot în secolul al XIX-lea o viziune aparte în legătură cu obiectul cercetării 
istorice au furnizat-o adepţii materialismului istoric. Istoria reprezenta o sumă de 
acumulări cantitative, reflectate în condiția socială, economică sau politică a 
comunităților umane.  Materialismul istoric, o concepție pe care adepții 
socialismului au adaptat-o propriilor necesităţi, acredita că ideea progresul 
omenirii se datora luptei de clasă, ca şi cum evoluţia omului în timp se putea 
reduce la o chestiune de hrană. Istoria politică nu exlude, ci implică de fapt 
achiziţiile culturale, întrucât şi ideile politice erau un produs al gândirii, iar 
structurile sociale, acumulările economice, sau sistemele politice nu pot fi separate 
de manifestările raţiunii. 

Indiferent de maniera în care ne propunem să explicăm, istoria ne oferă un 
câmp imens al investigațiilor. Din acest motiv, în loc să ne propunem noi înşine a 
o defini, preferăm să concluzionăm, evocând câte ceva din spiritul lui Nicolae 
Iorga. În noiembrie 1925, cu ocazia deschiderii unui curs de istorie contemporană 
la Universitatea din Bucureşti, el rostea - între altele- şi următoarele cuvinte: ,„ Eu 
nu am nici un sistem; am ferestre prin care privesc tot ce se petrece în jurul meu şi 
porți deschise pentru tot ce vine de la viaţa din afară .” 


Obiectul istoriei 


Într-o cunoscută lucrare ( Apologie sour l’histoire ou métier d'historien, 
Paris, ediţia din 1997) istoricul francez Marc Bloch definea astfel obiectul istoriei: 
„Obiectul istoriei este în principal omul. Mai bine spus oamenii. Căci singularul 
înclină spre abstractizare, iar pluralul, dimpotrivă, este forma gramaticală a 
relativității şi corespunde mai curând unei ştiinţe preocupată de diferențieri. În 
spatele imaginii unor regiuni; dincolo de unelte sau maşini, în spatele cărţilor 
aride sau dincolo de instituţiile declarativ independente, istoria caută să-i 
cuprindă pe oameni. Dacă nu-i va reuşi acest lucru, ea este în cel mai bun caz o 
slugă a ştiinţei. Un bun istoric se aseamănă antropofagilor legendari. Acolo unde 
adulmecă mirosul cărnii umane, el ştie că prada sa nu este departe.” Obiectul 
cercetării istorice îl reprezintă aşadar nu atât trecutul, cît creația materială şi 
spirituală a omului, cel care a însuflețit epoca în care a trăit. Omul este creatorul 

istoriei; o realitate ce poate fi surprinsă din chiar zorii civilizației umane, atunci 
când, deşi încă scrisul nu era cunoscut, omul se afirma deja prin creaţii spirituale 
sau realizări materiale. Începuturile istoriei nu trebuie confundate cu cele ale 
istoriei scrise. Istoria nu se circumscrie istoriografiei propriu-zise. Conţinutul 
inițial al obiectului istoriei s-a îmbogățit permanent. Istoria pare să nu cunoască 
astăzi limite, ea se manifestă ca un domeniu în plină expansiune. De la istoria 
preponderent politică, ( prevalent evenimențţială) sau de la istoria diplomatică ( 
mai mereu tributară orizontului închis al actelor de cancelarie) s-a ajuns la „istorii” 
din ce în ce mai complexe, istoria culturii, a ştiinţei, moravurilor, teatrului sau 
cinematografiei. Se tinde astăzi tot mai mult a se demonstra că tot ceea ce ține de 
creația oamenilor în trecut este de fapt istorie şi nimic nu poate fi înțeles în afara 
istoriei. Dar istoria nu poate pretinde reconstituirea integrală a unor fapte din 
trecut. Istoricul nu descrie exhaustiv o civilizaţie sau o perioadă, nu poate realiza 
un „inventar” complet. Evenimentele petrecute în istorie se individualizează nu 
prin materia lor (deosebiri de detaliu) ci prin faptul că se petrec la un moment dat. 
Istoria nu s-ar putea repeta niciodată dacă ar spune de două ori acelaşi lucru. 
Obiectul istoriei sunt evenimentele adevărate în care actor este omul. Istoricul 
selectează aceste evenimente, condensează un veac în câteva pagini. Nici un 
individ, oricât de inteligent ar fi, nu poate cuprinde într-o viață domeniul întreg al 
istoriei. Atâta vreme cât acceptăm că obiectul istoriei îl reprezintă oamenii din 
diferite epoci, este firesc să ne întrebăm dacă personalitățile sau masele prevalează 
în ancheta istoricului. Friederich Nietsche (1844-1900) a încercat la vremea sa să 
răspundă acestei dileme. El constata că istoria este produsul personalităților 
puternice, „cei slabi în final vor fi nimiciţi”. Nietsche întocmea chiar un veritabil 
program de cercetare istorică axat pe personaje de anvergură, convins fiind că 
istoria se interesează doar de eroi, mulțimile jucând doar un rol pur decorativ în 
succesiunea perioadelor istorice. Acest cult al eroilor avea să îl dezvolte-între alții- 
şi Thomas Carlyle ( 1795-1881), istoric şi scriitor scoţian. În perioada 1858-1865, 
el publica o biografie a regelui Friederich al II lea al Prusiei, în care prezenta 
istoria drept o sumă a biografiilor oamenilor importanţi. Un alt renumit istoric, mai 
apropiat timpurilor noastre, A.J.P. Taylor observa, într-un studiu apărut la Londra 
în 1953 (From Napoleon to Stalin. Comments of European History) că istoria 
Europei moderne poate fi subsumată la dimensiunea înțelegerii personalității a trei 
mari titani: Napoleon, Bismarck şi Lenin. 

Istoria ca reprezentare a colectivităților a identificat şi ea proprii adepți. 
Karl Marx arăta că forța motrice a istoriei o reprezintă masele în plină afirmare, 
iar Lenin sesiza că istoria începe abia acolo unde există masele, şi nu unde sunt 
sute sau mii, ci milioane de oameni. Istoricul nu poate desigur neglija rolul 
personalităților în istorie, dar a omite din judecăţile privind un eveniment istoric 
tocmai impactul asupra celor mulţi ar fi o gravă eroare. Interferenţa dintre mase şi 
personalități facilitează mai buna înţelegere a contextului în care se petrec faptele 
istorice. 

Istoria nu poate fi înțeleasă unilateral. Abordarea obiectului său de 
cercetare presupune un studiu multidisciplinar. Obiectul cercetării istorice nu este 
unul static. Creaţiile materiale sau spirituale, formele gândirii umane evoluează 
necontenit. Dinamica dă culoare şi dramatism trăirilor omului în timp. Oamenii 
sun părtaşi ai împlinirilor dar şi victime ale catastrofelor. Istoria (obiectul său de 

cercetare) nu este doar o frescă a progreselor omenirii, ci şi o relatare explicită a 
marilor neîmpliniri. Războiul, în variantele sale multiple, domină ca amploare 
perioadele istorice. Perioadele paşnice sunt cu mult mai rare decât acelea ce 
angajează tensiuni. Din acest motiv, obiectul istoriei îşi lărgeşte necontenit 
conținutul. Istoria îşi propune a prezenta noi realităţi, tinde să integreze noi valori, 
să explice noi tragedii, unele în desfăşurare chiar sub privirile noastre. 


Opinii pro şi contra istoriei 


Din antichitatea greco-romană şi până astăzi, istoria a fost apreciată, adulată dar şi 
incriminată vehement. Începuturile contestării istoriei ca disciplină a cunoaşterii 
pot fi surprinse chiar din Poetica lui Aristotel, care sesiza că , poezia este mai 
filozofică” şi are mai mare importanță decât istoria, întrucât ea prezintă 
universalul, iar istoria particularul. Eticheta aristoteliană a cântărit greu în 
judecăţile ulterioare cu privire la statutul istoriei în diferite perioade de timp. 
Principalele reproşuri au vizat obiectul cercetării, caracterul scientist, autonomia 
ca disciplină a cunoaşterii. 

Cele mai numeroase critici aduse istoriei provin din timpurile moderne. 
Filozoful german Nietsche aprecia că istoria nu este opera raţiunii; ea este plină de 
accidente şi iraționalități. Ceva mai târziu, în plină perioadă interbelică, Paul 
Valery avea să dea măsura radicalismului în denigrarea istoriei ca domeniu al 
cunoaşterii. El aprecia că „istoria este cel mai periculos produs pe care chimia 
intelectului uman l-a putut vreodată elabora Proprietăţile sale sunt bine cunoscute. 
Ea îmbată popoarele, le face să viseze, creează false amintiri, exagerează reflexele, 
întreține vechile răni. Istoria poate justifica tot ceea ce vrea. Ea nu ne învață 
absolut nimic... În starea actuală a lumii pericolul de a ne lăsa seduși de istorie 
este mai mare ca niciodată” ( Paul Valery, Criza spiritului şi alte eseuri, laşi, 
1996, p. 12) . Paul Valery îndemna la renunțare în raport cu investigația istorică. 
Inutilă şi dăunătoare, istoria nu poate produce decât neîmpliniri. Opiniile sale 
trebuie evaluate în concordanţă cu perioada în care au fost exprimate. Paul Valery 
reflecta asupra finalității istoriei într-o perioadă extrem de delicată. Traumatismele 
provocate omenirii de Marele Război (1914-1918) se resimţeau încă dureros în 
sânul a milioane de familii. Amintirile acestei drame mai răscoleau încă minţile 
oamenilor. În mai multe regiuni ale Europei se vorbea tot mai insistent despre 
„generaţia pierdută”; oameni care, afectaţi de război, nu se mai puteau integra unei 
vieți normale. Societatea aştepta răspunsuri convingătoare referitoare la cauzele 
marii tragedii. O vreme, aceste răspunsuri au revenit în sarcina factorilor politici 
ori militari, evident preocupaţi să-şi justifice propriile erori şi să-i acuze pe alţii. 
Treptat însă misiunea elaborării unor judecăţi echilibrate a revenit, cum era şi 
firesc, istoricilor. Manualele şcolare sau cărțile de istorie nu reuşeau să ofere 
explicații îndestulătoare. Istoria nu mai rezolva dilemele trecutului şi, în plus, 
răscolea amintiri prea proaspete. 

Istoria a făcut însă şi obiectul unor elogioase aprecieri. Herodot va fi fost 
primul care a sesizat importanța teribilă a istoriei pentru viitorime, rolul său 
instructiv. Istoricul belgian Leon Halkin afirma că „istoria ajută la cunoaşterea 
omului. Istoria ne este asemenea pământului pe care trăim. Primim totul de la ea, 
viețuim din ceea ce ne aduce şi, în cele din urmă, tot în ea vom sfârşi. Omul este 

un animal istoric. Istoria luminează când mai bine când mai rău, de-a lungul 
timpului şi al spațiului, atât oamenii în general cât şi pe fiecare din noi înşine” ( 
Imitation à la critique historique, Paris, 1963, p. 30-31). Leon Halkin semnala că 
istoria este pentru ştiinţele umaniste, ceea ce matematica reprezintă pentru ştiinţele 
experimentale: o garanție a corectitudinii. „Cu cât omul va cunoaşte mai bine 
trecutul său cu atât mai puţin îi va fi sclav. În aceasta constă adevărata măreție a 
istoriei.” La rândul său, filosoful spaniol Jose Ortega y Gasset identifica în istorie 
dimensiunea în care omul a reuşit să se împlinească pe sine. „Istoria-susținea el- 
este realitatea omului care nu are o altă lume”. Pentru Alban Widgery istoria nu 
era o simplă naraţiune, ci o ştiinţă distinctă cu propriile metode cercetare (Les 
grandes doctrines de l’histoire, Paris, 1965, p. 348-349). Între istoricii români, 
Vasile Pârvan ( Vezi, Idei şi forme istorice, Bucureşti, 1920, p. 124. ) rezerva 
istoriei un statut aparte ca dimensiune a cunoaşterii, atunci când o considera 
„conştiinţa de sine a umanităţii ca tot”. Nicolae Iorga, asemenea lui Pârvan şi el un 
exponent de seamă al Şcolii critice, identifica în istorie „cea mai umană dintre 
toate ştiinţele”, un domeniu al cunoaşterii ce ne permite să devenim „mai sociabili, 
mai altruişti, mai iubitori de om şi de viață” (Generalităţi cu privire la studiile 
istorice, ediția a IVa, laşi, 1999, p. 65-66.) 

În esență, opiniile pro sau contra istoriei nu au atât rolul de a ne convinge 
asupra caracterului ştiinţific al disciplinei istorice, cât menirea de a releva, fie şi 
într-o sumară trecere în revistă, complexitatea părerilor exprimate, profunzimea 
criticilor dar şi limitele aprecierilor pe care istoria le-a cunoscut într-o perioadă sau 
alta. 


3. Faptul istoric 
Ce este un fapt istoric ? 


Materialul activităţii istoricului îl reprezintă faptele ( fatum) petrecute în trecut. 
Trecutul ca atare se prezintă ca un imens ocean de fapte imposibil de cunoscut sau 
explicat în totalitatea lor. Cunoaşterea devine posibilă dacă faptele sunt selectate şi 
ordonate potrivit importanţei lor. Nu orice eveniment sau fapt petrecut în trecut 
este în mod esenţial unul istoric. Evenimentele trecutului sunt evaluate de istoric, 
cel care stabileşte în ce măsură ele sunt demne de a fi reţinute de către 
contemporani sau viitorime. Faptul istoric este adesea rezultatul unei elaborări 
originale al unei construcții intelectuale. Istoricul nu procedează doar la o simplă 
decupare a unei părți din ansamblu, izolând obiectul cercetărilor de contextul în 
care s-a produs. Menirea sa nu este doar să stabilească ce s-a întâmplat ci să 
explice de ce şi cum s-a întâmplat. Faptele trecutului ( sociale, politice, religioase, 
economice, culturale, etc ) dobândesc semnificaţie istorică în măsura în care 
definesc sau elucidează o anumită chestiune. Istoricul este acela care relaționează 
faptele istorice în raport cu problema sau perioada care îl preocupă. ( Dacă dorim 
să relatăm cum a reuşit populaţia Parisului să prevină o posibilă contrarevoluţie în 
iulie 1789, selectă acele fapte care sunt relevante pentru a construi un raționament 
istoric în raport cu problema în discuţie: înaintarea şi retragerea armatei regale; 

demiterea şi apoi rechemarea ministrului de finanţe Jaques Necker; procurarea 
muniției şi a armelor de către revoluționari; asediul şi cucerirea Bastiliei, etc). 
Faptele istorice sunt percepute ca evenimente în măsura în care restrângem istoria 
la desfăşurarea unui eveniment. Faptele istorice se pot relaționa şi pentru a explica 
procese sau fenomene istorice. Istoria non evenimențţială este şi ea o componentă 
importantă a cercetării. Cu ajutorul faptelor istorice putem explica desfăşurarea 
războiului Crimeii, eveniment petrecut la jumătatea secolului al XIX-lea, fără a 
analiza ce reprezintă războaiele ca fenomene istorice, aşa cum faptele istorice- o 
succesiune de războaie petrecute într-o anumită perioadă- ne pot oferi explicații în 
legătură cu complexitatea războiului ca realitate istorică ( forțe participante, 
inovaţii tehnice, tactici de luptă, etc). 

Faptele istorice nu se produc decât o singură dată în timp şi nu se pot repeta 
niciodată identic. ( Chiar dacă de-a lungul timpului s-au petrecut numeroase 
răscoale sau revoluţii, nici unul din aceste fapte istorice nu este identic cu un altul 
petrecut anterior.) Orice fapt istoric este însă rezultatul unei dezvoltări anterioare, 
al unor acumulări ( cantitative sau calitative) ce l-au precedat. Nu putem explica 
declanşarea Marelui Război (1914-1918) dacă ne raportăm doar la consecințele 
atentatului de la Sarajewo. Asasinarea prințului moştenitor al tronului Imperiului 
Austro-Ungar reprezintă un fapt istoric important anterior declanşării războiului 
mondial. El nu poate însă- prin consecințele sale imediate - decât să explice 
izbucnirea conflictului austro-sârb în Peninsula Balcanică. Pentru a înţelege cum 
„incendiul” s-a extins la nivelul întregii Europe, istoricul trebuie să facă apel şi la 
alte fapte istorice anterioare cum ar fi semnarea principalelor tratate de alianță 
între puterile europene ( Tripla Alianţă şi Antanta); rivalități continentale şi crize 
coloniale; înarmările şi pregătirile militare ale principalelor puteri continentale; 
stările de spirit şi atitudinile exprimate de factorii politici direct implicați, etc. 
Faptele istorice rămân principalul material de lucru pentru istoric. Conştient că nu 
orice eveniment din trecut poate să fie un fapt istoric, el procedează la 
identificarea, clasificarea, şi analiza lor. 


Principale criterii în reconstituirea faptelor istorice. 


Stabilirea faptelor istorice este una dintre caracteristicile esențiale ale 
activităţii istoricului. Publicul doreşte să afle de la istoric ce s-a întâmplat nu ceea 
ce ar fi putut să se întâmple. Din acest motiv, un prim criteriu important în 
stabilirea faptelor istorice este cel existenţial. Istoricul nu poate lua în consideraţie 
decât ceea ce s-a petrecut în realitate. Faptele istorice nu se pot reconstitui decât în 
măsura în care există izvoare sau mărturii autentice ce pot garanta posibilitatea ca 
ele să se fi petrecut în realitate. Istoria implică raționamente obiective, nu poate 
înregistra decât realități ale concretului. Nu putem analiza decât superficial şi în 
manieră speculativă esenţa a ceea ce este imaginar sau virtual. Imaginarul unei 
epoci poate reprezenta o realitate istorică în măsura în care există izvoare, dovezi 
ce probează faptul că oamenii gândeau într-o anumită manieră şi îşi imaginau 
într-un anume fel valorile propriei existenţe. Sunt necesare dovezi care să 
stabilească în ce măsură un anumit fapt istoric este real sau simplă fabulaţie. 
„Inventarea” unor fapte istorice reprezintă un pericol permanent pentru cercetarea 
trecutului. O succesiune a faptelor ce nu pot fi explicate creează impresia unei 


14 


cercetări de suprafaţă, iluzia unei istorii accidentale. Este însă evident, mai ales în 
epocile mai apropiate nouă, că nu doar realitatea inteligibilă furnizează fapte 
istorice. Uneori şi rolul hazardului trebuie reconsiderat. Fenomene naturale, 
dezastre sau calamități, cu impact enorm asupra colectivităților umane, pot fi 
explicate cu ajutorul unor argumente raționale, dar uneori se petrec instantaneu şi 
fără vreo succesiune logică. 

Faptele istorice se petrec într-un anumit timp şi spațiu. Criteriul spaţio- 
temporal este determinant pentru reconstituirea faptelor istorice. Un fapt istoric 
este pregătit în timp şi se desfăşoară într-o anumită durată. Efectele sale se 
răsfrâng, de obicei asupra unui teritoriu bine definit. Nu întotdeauna cauzele care 
produc un fapt istoric se pot identifica în acelaşi spaţiu asupra căruia se răsfrâng 
efectele. Un exemplu sugestiv este acela al Revoluţiei Franceze din secolul al 
XVIII- lea, ale cărei cauze imediate trebuie căutate în evoluţia sub aspect politic, 
economic, social sau ideologic a Franţei lui Ludovic al XVI-lea, dar ale cărei 
efecte (consecinţe) se răsfrâng în timp şi asupra Europei. Durata asupra căreia 
identificăm consecinţe ale unui fapt istoric nu este identică mereu cu perioada în 
care acesta se petrece. ( Anexarea Bosniei Herţegovina de către Austro-Ungaria s- 
a produs în octombrie 1908. A rezultat o criză internaţională soluționată paşnic în 
anul următor-1909. Efectele „crizei bosniace” se vor resimți acut în politica 
europeană din anii care au premers războiului mondial şi reprezintă una dintre 
multiplele cauze politice ale declanşării acestuia). 

Pentru a fi „istoric”, un fapt petrecut în trecut trebuie să slujească drept bază 
dezvoltării, să îmbrace un caracter social, să se extindă asupra unui grup mai mult 
sau mai puțin numeros de indivizi. Orice fapt istoric trebuie să se afle într-o relaţie 
de succesiune cu un alt fapt care l-a precedat. Potrivit lui A. D. Xenopol ( La 
théorie de l’histoire, Paris, 1908) faptul istoric este întotdeauna rezultatul unei 
serii istorice iar fiecare serie trebuie să aibă ca rezultat un fapt istoric. Faptele 
istorice presupun rezultate sau consecinţe intelectuale, întrucât evoluția umanității 
se face prin spirit, singura legătură care uneşte trecutul de prezent şi viitor. 
Consecințele reprezintă, de altfel, un alt criteriu important în funcție de care se pot 
identifica faptele istorice. Rămâne însă, în egală măsură, un criteriu subiectiv, 
întrucât urmările faptelor istorice sunt judecate diferit în funcție de ancheta 
propriu-zisă a istoricului. ( Pentru istoria modei, înfrângerea lui Napoleon 
Bonaparte la Waterloo în anul 1815 şi consecințele sale nu prezintă desigur prea 
mare importanță, deşi nu se poate tăgădui că momentul Waterloo nu a reprezentat 
un fapt istoric). Ipotetic toate evenimentele din trecut pot fi judecate drept istorice, 
în funcţie de domeniul pe care îl explorează istoricul. În realitate, faptele istorice 
se pot identifica la incidenţa a trei vectori importanţi: cauzele- faptul propriu-zis- 
urmările. Faptele istorice pot fi identificate doar într-o relaţie de succesiune. Ele nu 
se petrec întâmplător, trebuie înțelese şi explicate într-o relație de interdependență. 
Cunoaşterea istorică nu este posibilă dacă facem apel doar la registrul sec al unor 
evenimente aparent fără nici o legătură între ele. Ajungem astfel la o istorie strict 
evenimenţială, accidentalistă, departe de exigenţele domeniului pe care îl 
explorăm. 


Ierarhizarea faptelor istorice 

Importanţa pe care o deţin faptele istorice ţine de judecata istoricului 
asupra trecutului. Este cert că faptele istorice sunt inegale prin conţinut şi nu dețin 
aceeaşi importanţă. Dificile sunt criteriile care ne determină să apreciem valoarea 
unui fapt istoric. O primă ipoteză s-ar putea situa în analiza dimensiunilor 
consecinţelor unui fapt istoric. În funcţie de acest prezumtiv criteriu am putea 
stabili dacă un anumit fapt istoric deține o însemnătate locală, regională, națională 
sau universală. Paul Veyne ( Cum se scrie istoria, Bucureşti, 1999, p. 32) 
consideră că acest criteriu nu reprezintă decât o ficțiune trezită de simţul 
seriozității. Istoria povesteşte războaiele lui Ludovic al XIV-lea pentru ele însele şi 
nu pentru urmările importante ce le pot avea. 

Importanţa faptelor istorice ar mai putea fi identificată ( implicit stabilirea 
unor ierarhii) potrivit evaluărilor provenite din observațiile celor care le-au 
cunoscut nemijlocit. Impresiile contemporanilor, valorile la care ei se raportează, 
pot servi drept indicii cu privire la importanţa unui fapt istoric. De cele mai multe 
ori, aceste aprecieri au o valoare subiectivă. Unii dintre contemporani au comentat 
în termeni elogioşi căderea Bastiliei în mâinile revoluționarilor. Camille 
Desmoulins, un participant la eveniment, care cu câteva zile înainte chemase 
poporul să se revolte la palatul regal, relata că evenimentul este cu totul deosebit : 
„Ziua de 14 iulie este ziua eliberării din robia Egiptului şi traversarea Mării Roşii. 
Este prima zi din anul I al libertății. ” Un medic englez prezent pe atunci la Paris 
(Dr. Rigby) le scria celor de acasă: „ Am fost martorul celei mai neobişnuite 
revoluţii care a avut vreodată loc în societatea omenească.” Din aceste comentarii 
rezultă ca evenimentul, pentru mulți contemporani, implica o semnificaţie 
specială, o importanţă epocală. Ziua de 14 iulie a devenit, potrivit unei legi 
adoptate la 6 iulie 1880, ziua naţională a Republicii Franceze. Judecând în lumina 
acestor mărturii evenimentul pare cu adevărat unul exemplar. Ceea ce îi conferă 
importanța cuvenită nu este derularea sa propriu-zisă. Nu este nimic senzațional în 
distrugerea unei închisori. Legătura Bastiliei cu simbolurile absolutismului 
monarhic din Franța conferă evenimentului o valoare istorică excepţională. În 
aceste semnificaţii ( cu valoare simbolică) au crezut şi unii dintre contemporani. În 
realitate, cuceritorii fortăreței nu au găsit în interiorul ei prea multe lucruri 
concrete care să le amintească de mitul regimului absolutist. Ei au fost chiar 
dezamăgiţi atunci când au constatat că în întreaga închisoare nu se mai aflau decât 
şapte prizonieri, dintre care, doar unul singur, ( Comte de Lorges), era condamnat 
pentru delicte politice. (El ispăşea din 1757 la Bastilia o sentință ce îl incrimina 
pentru convingerile sale republicane). Restul prizonierilor ( cinci dintre ei) erau 
mai curând infractori de drept comun. Contemporanii nu ne ajută în acest caz să 
stabilim cu certitudine valoarea faptului istoric. Consecințele sale îl recomandă 
drept esenţial pentru a înţelege derularea evenimentelor revoluționare din Franța 
anului 1789. Şi despre tratatele păcii westfalice se vorbeşte astăzi nu pentru 
interesul arătat de contemporani. Dacă urmările lor nu ar fi fost observate în timp, 
evenimentul poate că ar fi rămas mai puţin relevant . lerarhizarea faptelor istorice 
rămâne o provocare directă în raport cu obiectivitatea istoricului. Criteriile sunt, 
aşa cum am încercat să prezentăm, extrem de relative. Există fapte istorice cu 
importanță relevantă aparent doar pentru istoria unei comunități, care, într-un 
anumit context istoric pot deveni, esențiale pentru istoria universală. Există fapte 

din trecut relevante pentru istoria diplomaţiei dar mai puţin relevante pentru istoria 
literaturii. 


4. Timp şi spaţiu în istorie 


Categoriile de timp cu care operează istoricul (timpul scurt, timpul lung, erele sau 
perioadele istorice) 


Existenţa oamenilor se desfăşoară în timp şi spaţiu. Acestea sunt coordonatele 
fundamentale în care se succed evenimentele sau modelele gândirii. În timp şi 
spaţiu se înscrie de fapt istoria omenirii. Timpul este o coordonată fundamentală a 
existenței; ,„, plasma unde se scaldă fenomenele, locul unde devin 
inteligibile”(Marc Bloch). Fiecare acțiune, fiecare atitudine, fiecare gând al omului 
se raportează la această dimensiune. Cronologia este disciplina care permite 
cunoaşterea măsurării timpului. Se pot face distincţii între cronologia matematică 
sau astronomică şi cea denumită uzual „tehnică”. Astronomia a oferit omului trei 
unități fundamentale de măsură a timpului: ziua, luna; anul. Succesiunea zilelor şi 
a nopților reprezintă ritmul vieții pe pământ. Cronologia zisă tehnică face obiectul 
preocupărilor istoricului. Perioada sa de înflorire ne conduce spre secolul al XVII- 
lea când era publicată una dintre lucrările monumentale în acest domeniu: L `Art de 
verifier les dates ( publicată în 1750 de un grup de călugări benedictini, reeditată 
în 3 volume între anii 1783-1787). Cronologia permite amplasarea evenimentelor 
în derularea istoriei umanităţii. Ea oferă informaţii prețioase referitoare la datarea 
unui fapt istoric. Se pot identifica, în general, trei categorii fundamentale de timp 
cu ajutorul cărora se stabilesc repere cronologice în domeniul istoriei ( timpul 
scurt; timpul lung; erele sau perioadele cronologice). 

Timpul scurt este acela pe care îl măsurăm cu ajutorul ceasurilor ( 
orologiilor). Necesitatea măsurării timpului scurt l-a frământat pe om încă din zorii 
civilizației. Chiar omul primitiv pare să fi fost conştient că anumite corpuri cereşti 
au fost create pentru a ritma existența cotidiană terestră. În paginile Vechiului 
Testament ( Geneza, I, 14) ni se relatează că Dumnezeu a creat aştrii ce separă 
ziua de noapte şi servesc drept indicii pentru percepția diferitelor ritmuri biologice. 
Omul acelor vremuri era conştient — se pare- de succesiunea zi — noapte, de 
revenirea periodică a luminii sau a întunericului. Această evoluţie permanentă 1-a 
influenţat ritmul activităţilor cotidiene. Percepția timpului, la un nivel rudimentar, 
nu echivala însă cu identificarea unor instrumente convenţionale de măsură. Încă 
din Antichitate, în baza observațiilor astronomice, s-au putut însă stabili că durata 
zilei şi a nopţii este de 24 de ore. Momentul de început al zilei a fost însă diferit 
perceput de către anumite civilizaţii, ceea ce explică unele mici diferențe în 
stabilirea duratei unei succesiuni zi - noapte. Chinezii, evreii sau musulmanii 
măsurau această durată de la apusul soarelui ( în acest caz succesiunea z i- noapte 
ar dura 24 de ore şi un minut); egiptenii, perşii sau chaldeenii măsurau de la 
răsăritul soarelui ( ceea ce conducea la o durată de 23 ore, 59 minute, 42 de 
secunde). Tot din antichitate datează şi primele instrumente de măsurare a timpului 
scurt pentru durata unei ore ( clepsidrele cu apă sau nisip). Pentru oamenii 


17 


antichității sau ai Evului Mediu, măsurarea exactă a timpului nu juca un rol 
esenţial. În Evul Mediu, orologiile bisericilor semnalau timpul liturgic ( orele 
canonice), cel care a indica ritmul de viață al comunităţilor rurale sau urbane. 
Preotul ordona dispunerea evenimentelor mai importante de peste an, în funcţie de 
reperele cronologice ale vieţii creştine. Atunci când însă meşteşugurile şi comerțul 
au cunoscut o reală dezvoltare, pe fondul dinamizării vieții urbane şi a utilizării 
unor importante descoperiri tehnologice, timpul a devenit un factor extrem de 
prețios. S-a resimţit treptat necesitatea identificării unor instrumente tot mai 
precise de măsură a timpului ( orologiile din turnurile oraşelor medievale 
„revendică” primatul organizării vieţii cotidiene în detrimentul exigenţelor impuse 
de coordonatele timpului liturgic). Următorul pas, individualizarea măsurării 
timpului, s-a impus de la sine. Odată cu descoperirea arcului de ceas ( în jurul 
anului 1500) s-au putut construi mijloace individuale de măsurare a timpului. 
Formula „timpul înseamnă bani” a devenit o realitate tot mai prezentă în existența 
individului. Producţia bunurilor de serie şi amploarea schimburilor comerciale a 
presupus punctualitate şi disciplină a muncii. Omul modern acţiona potrivit unor 
noi ritmuri, în cu totul alte coordonate, deşi în mediile tradiționale „timpul 
catedralelor” a continuat să joace încă un rol extrem de important . 

Timpul lung se măsoară cu calendarul. Încă din antichitate, oamenii au 
căutat mijloace care să le permită stabilirea unor repere concrete ale timpului lung. 
În sensul cel mai larg, calendarul este un sistem de calcul elaborat de om pentru 
înregistrarea lunilor şi a anilor. Principiul fundamental al majorităţii calendarelor 
are în vedere succesiunea zi-noapte (intervalul în care Pământul se roteşte odată în 
jurul axei sale); perioada dintre două faze similare ale lunii (lunaţii) sau intervalul 
în care Pământul se roteşte în jurul Soarelui. După modul în care oamenii au 
perceput succesiunea diferitelor anotimpuri sau au înţeles fenomenele astronomice 
se pot identifica trei tipuri de calendare: lunare; solare, mixte (lunaro-solare). În 
afara acestor calcule tehnice, la elaborarea anumitor calendare s-a mai ținut seama 
şi de unele superstiții sau convingeri religioase. Egiptenii au stabilit deja, în 
mileniul al IV lea Î. Hr, că anul solar durează 365 de zile şi este împărțit în 12 luni 
având 30 de zile fiecare şi 5 zile adăugate la anumite intervale. Romanii au folosit 
iniţial un calendar lunar. Anul începea la 1 martie şi abia din anul 153 Î. Hr. de la 1 
ianuarie. În anul 46 Î.Hr, Iulius Caesar a preluat calendarul solar egiptean. El a 
instituit la Roma un calendar ( cel iulian), care adăuga câte o zi la fiecare interval 
de patru ani ( anii bisecți). Primele zile ale lunii erau ca/endele, urmau zilele de la 
mijlocul lunii (idele) şi nonele, a noua zi înaintea idelor. Împăratul Constantin I 
(275/280-337) a introdus săptămâna de 7 zile. Calendarul iulian a fost menţinut în 
Occident şi după căderea Imperiului Roman de Apus. Cu timpul, s-au observat 
însă neconcordanţe între anul astronomic şi cel calendaristic. Anul „iulian” dura 
mai mult cu 11 minute şi 14 secunde la 365, 25 zile decât cel solar. La 128 de ani, 
diferența ajungea deja la o zi. Papa Gigore al XIII- lea (1503-1585) a recurs în 
anul 1582 la o nouă reformă calendaristică şi a reuşit să corecteze această eroare. 
Pornind de la anumite calcule astronomice, efectuate de Nicolaus Cusanus (1401- 
1464) şi Nicolaus Copernic (1473-1543), Grigore al XIII-lea a corectat decalajul, 
stabilind că ziua de 4. 10. 1582 devine ziua de 15. 10. 1582. Statele necatolice au 
introdus mai târziu calendarul gregorian. Statele protestante germane şi cele 
scandinave în jurul anului 1700; Anglia ( 1752); Suedia ( 1753); Rusia a menţinut 

în vigoare calendarul iulian până în luna februarie 1918, Grecia până în anul 1923 
şi România până în 1924. Modalităţile de măsurare a timpului lung au fost şi au 
rămas încă extrem de diverse. Tradițiile, concepţiile religioase sau cele ideologice 
şi-au pus amprenta supra tipurilor de calendare uzitate în lume. Chinezii, spre 
exemplu, folosesc un gen de calendar care diferă substanţial de cele utilizate de 
europeni, poate şi pentru faptul că lumea chineză nu a resimţit niciodată nevoia să 
confere istoriei dimensiunea temporalităţii progresive, aşa cum se întâmplă în 
cazul european. ( Pentru detalii, vezi Ivan P. Kameranovici, China clasică, 
Bucureşti, 2002, p. 135.). Calendarul tradiţional chinez înregistrează 4 anotimpuri, 
12 luni, 24 de perioade. Emblema anului o constituie un animal ( şobolanul, 
bivolul, iepurele, calul, şarpele, maimuța, dragonul, etc.) . Deşi oficial el a fost 
înlocuit de calendarul occidental, a rămas în vigoare ( calendar agricol) pentru a 
data mai ales sărbătorile. În Africa şi în Asia peste 300 de milioane de musulmani 
recurg la un calendar lunar adoptat la dispoziţiile Profetului în anul 632 î.Hr. În 
India există chiar patru calendare (inclusiv gregorian sau musulman) aflate oficial 
în utilizare. Guvernul este obligat să imprime anual câte un almanah de peste 3000 
de pagini în care se explică doctrinele religioase şi calculele astronomice 
complicate, necesare pentru dispunerea zilelor lunilor sau anilor. Considerente 
ideologice, străine de această dată de influența factorilor religioşi, au stat la baza 
unor încercări fanteziste de elaborare a unor calendare universale. În timpul 
Revoluţiei Franceze, Convenţia naţională (legea din 6 octombrie 1793) a propus 
un nou calendar, cel republican, ce se dorea a fi acceptat pretutindeni, asemenea 
sistemelor metrice. Anul era format din 12 luni a câte 30 de zile fiecare. Fiecare 
lună era divizată în perioade de câte 10 zile (decade). Anul mai primea câte 5 zile 
suplimentare situate după luna Fructidor şi o a 6 a zi denumită ziua Revoluţiei, 
adăugată o dată la patru ani. Începutul anului era stabilit de ziua în care începea 
echinocțiul de toamnă pentru meridianul Paris, iar prima zi a „erei republicane” 
era 22 septembrie 1792, evident data la care s-a proclamat republica. Calendarul 
republican a rămas în folosință doar trei ani. Napoleon I Bonaparte l-a abolit cu 
începere de la 1 ianuarie 1806. Anul XIV al Republicii nu a mai durat decât 3 luni 
şi 8 zile. O altă încercare temerară de a oferi lumii un calendar universal construit 
pe anumite orientări ideologice s-a petrecut în URSS. În anul 1923 calendarul 
iulian, utilizat de Biserica ortodoxă, şi cel gregorian, oficial introdus de Lenin, sunt 
suprimate în favoarea unui „calendar etern”. Acesta conţinea 12 luni a câte 30 de 
zile fiecare, 6 săptămâni a câte 5 zile. În plus, mai existau anual alte 5 zile de 
sărbătoare pentru comemorarea Marii Revoluții din octombrie. 

Au existat şi alte încercări reformatoare de stabilire a unui calendar fix, 
aparținând unor personalităţi sau foruri internaționale. În secolul al XIX-lea 
(1849), merită consemnat efortul lui August Comte de elaborare a unui calendar 
compus din 13 luni egale a câte 28 de zile fiecare. După 1887, astronomul Camille 
Flammarion a propus un sistem de calendar perpetuu cuprinzând 12 luni împărțite 
în 4 trimestre egale. Societatea Naţiunilor şi ceva mai târziu Organizaţia Naţiunilor 
Unite au încurajat şi ele astfel de proiecte. Un studiu de ansamblu elaborat în anul 
1953 de secretarul general al ONU Trygve Lie a fost susținut de reprezentanții 
guvernului Indiei şi de membrii ai Consiliului economic şi social. Şi aceste 
demersuri au eşuat. În măsura în care un calendar mondial ar fi propus individului 
şi vieţii sale cotidiene un ritm şi o diversitate în unitate, ar fi putut ajuta lumii să se 

elibereze de confuzie şi să evolueze spre unitate sau armonie. Tocmai acest nobil 
deziderat nu s-a putut însă concretiza. 

Erele sau perioadele cronologice sunt serii compuse dintr-un număr 
nedeterminat de ani ce pot servi la măsurarea timpului. Erele, alcătuite prin 
raportarea la un eveniment emblematic, datat cu certitudine, s-au folosit mult timp 
în datarea şi numărarea anilor. Prima eră, moştenită din antichitatea greacă, a fost 
cea a olimpiadelor ( evenimente exponenţiale ce se derulau o dată la patru ani). 
Prima olimpiadă atestată cu certitudine s-a desfăşurat în anul 776 î. Hr. Romanii se 
raportau fie la evenimentele scurse de la întemeierea Romei ( 753 î. Hr.), fie la aşa 
numita eră consulară, care avea ca reper esențial anul 509 î.Hr (exilarea regelui 
etrusc şi numirea primilor consuli L. Iunius Brutus şi P. Valerius Poplicola). Alte 
ere sau perioade cronologice au putut fi identificate în funcție de anumite repere 
esenţiale sub aspect religios. Era iudaică se raportează la datele cronologice ale 
Vechiului Testament şi propune numărătoarea anilor începând cu mitul Genezei ( 
Facerea Lumii), undeva în jurul anului 5508 î. Hr. Era creştină propune numărarea 
anilor de după anul I al Naşterii lui Hristos; cea musulmană se raportează la anul 
Hegirei ( 622 î. Hr., fuga Profetului Mahomed de la Mecca la Medina). 
Cunoaşterea erelor este importantă pentru istoric întrucât el intră în contact cu 
diferite documente, multe dintre ele datate după criterii diferite. Datarea 
evenimentelor prin raportarea la o anumită eră se poate dovedi înşelătoare. 
Căderea Constantinopolului se plasează în ani diferiți, în funcție de era la care ne 
raportăm (iudeo-creştină, musulmană, etc). În zilele noastre noţiunea de eră are un 
conţinut şi o vocaţie diferite. Se discută tot mai mult despre o nouă eră a înaltei 
tehnologii, care va monopoliza treptat viitorul omenirii; despre era nucleară sau 
cea a Internetului, etc). 


Durata - continuitatea şi ritmurile ei. Încercări de periodizare a istoriei. 


Semnificațiile timpului istoric nu se reduc doar la aspectele specifice cronologiei. 
Istoricul nu este interesat doar de datarea evenimentelor sau identificarea 
diferitelor instrumente de măsură a timpului. La fel de importantă este şi 
dimensiunea percepţiei duratei istorice. Printre altele, timpul este utilizat de istoric 
şi pentru periodizare, pentru stabilirea specificului unui anumit interval de timp 
istoric, a schimbărilor ce presupun progrese dar şi neîmpliniri. Timpul istoric este 
diferit perceput de contemporanii unei epoci. Francezii care au trăit în zilele 
tumultoase ale Revoluţiei din 1789 pot fi socotiți contemporani, deşi, mulți dintre 
ei, aparțineau prin gândire şi interese unor epoci diferite. Contemporani sub 
aspectul vârstei, ei se diferențiau prin concepţii şi orizontul de aşteptări. Marea 
nobilime şi clerul înalt păreau mai curând tributare tradițiilor şi, implicit, 
trecutului, comparativ cu membrii Stării a treia, ea însăşi divizată, care aştepta un 
viitor diferit de ceea ce reprezentase imaginea Vechiului Regim. La fel de delicată 
este şi înțelegerea duratei, atunci când ne raportăm la cei ce aparțin aceleaşi 
perioade istorice. Nu toţi contemporanii percep la fel durata unui război. Pentru 
soldații prezenți pe front durata unei zile de conflict pare interminabilă în 
comparație cu semenii lor aflați la adăpost față de orice potențial pericol. 
Raportată la percepția contemporanilor sau la diferite atitudini de comportament ( 

deprinderi ale gândirii), durata îşi are ritmurile şi continuitatea ei. Din acest motiv, 
coordonatele unor epoci nu pot fi decât convenţionale. Niciodată nu vom şti cu 
certitudine când a început sau se încheie o anumită epocă a istoriei. Folosind 
diferite criterii putem doar aproxima. Caracterul relativ al perioadelor istorice a 
condus la un număr impresionant al încercărilor de periodizare. În antichitate, 
grecii se gândeau la o evoluție ciclică a istoriei. Polibiu din Megalopolis (cca 200- 
1203. Hr) a identificat o anumită periodicitate a formelor de guvernământ, pe care 
el le numea constituții. Cele mai multe dintre periodizări urmează un model liniar. 
Unele pornesc de la un identificarea unui eveniment fondator ale cărui cauze sau 
consecințe conferă caracteristici de durată unei epoci. Altele au în vedere aspecte 
ideologice dintre cele mai diverse. Chiar în Vechiul Testament, în cartea profetului 
Daniel, identificăm în tălmăcirea viselor lui Nabucodonosor o succesiune de patru 
împărății percepute ca dominaţii universale (asiro-babiloniană; medo-persană, 
greco-macedoneană, romană). Tot aici se mai menţionează însă şi despre o 
împărăție eternă, cea a lui Dumnezeu, care va înfăptui justiția pe pământ. Teoria 
celor patru mari imperii, preluată şi de Hieronymus (347-420 d. Hr. ), a avut un 
impact deosebit în Evul Mediu. Augustin Aureliu ( 354-430 d. Hr.), poate cel mai 
important doctrinar al teologiei apusene, identifica în lucrarea De civitate Dei şase 
mari perioade în care se poate înscrie istoria universală. Succesiunea acestor 
perioade era imaginată într-o manieră similară evoluţiei omului în timp: infantia- 
pueritia-adolescentia-iuventus-aetas minor-senectus). Periodizarea lui Augustin ( 
Adam -Noe; Noe — Avram; Avram — David; David — exilul babilonian; Naştere lui 
Hristos — Sfârşitul Lumii) a fost preluată şi de un alt părinte al Bisericii, Isidor 
episcop de Sevilla (560-636).Teologii creştini ai Evului Mediu au încercat 
periodizări ale istoriei pornind de la desfăşurarea evenimentelor biblice. Chiar 
termenul de ev mediu, înţeles drept perioada dintre antichitate şi renaşterea 
antichității, apare pentru prima dată la teologul olandez Gisbert Voetius (1589- 
1676). Stabilirea anilor de început şi de sfârşit ai perioadelor istorice a creat în 
general dispute aprinse indiferent de criteriile periodizărilor. Istoricul umanist 
Cristoph Cellarius a încercat să adapteze schema periodizării istoriei bisericeşti la 
ansamblul istoriei în general. El a dedicat câte o carte de istorie celor trei mari 
epoci identificate: Historia antiqua ( de la începuturi şi până la moartea 
împăratului Constantin în anul 337); Historia medii aevi (până la căderea 
Constantinopolului); Historia aevi moderni ( începând cu anul 1453). 

Caracterul relativ al încercărilor de periodizare reiese mai ales acolo unde 
acestea se legitimează prin apelul la anumite ideologii, doctrine sau curente 
filozofice. În secolul al XIX-lea, August Comte (1798-1857), unul dintre corifeii 
pozitivismului în istoriografie, împărțea istoria omenirii potrivit diferitelor stadii 
de domnie a legii: perioada teologică ( atunci când omenirea îşi justifica 
explicațiile prin fenomene supranaturale); perioada metafizicii ( atunci când 
omenirea îşi argumenta opiniile prin forțe sau principii abstracte), perioada 
pozitivismului ( atunci când omul va crede în legile ştiinţei, care se întemeiază pe 
fapte obiective). Karl Marx (1818-1883) formula în 1848 cunoscutul Manifest 
comunist în rândurile căruia enunţa principiul evoluției în sens materialist dialectic 
a istoriei. În concepţia marxistă, clasa exploataţilor distrugea clasa exploatatorilor, 
alungând-o de la putere. Burghezia înlătura nobilimea, datorită substituirii 
capitalismului comercial economiei feudale; proletariatul urma să înlăture 

burghezia, atunci când proprietatea socială ar fi urmat să înlocuiască proprietatea 
individuală. Marx identifica mai multe perioade istorice, ale căror limite 
cronologice erau dictate de consecințele luptei de clasă: preistoria (societatea 
lipsită de clase); societatea antică sclavagistă; societatea feudală; epoca burgheziei; 
dictatura proletariatului şi societatea comunistă ( desfiinţarea tuturor contradicțiilor 
între clase). 


Spaţiul în istorie. Localizarea faptelor istorice în cadrul geografic. 


Istoria nu se desfăşoară doar în timp ci şi în spaţiu. Dacă cronologia este 
absolut necesară investigației istorice, nu mai puţin importantă este şi geografia. 
Istoricul trebuie să identifice locul unde s-au petrecut fapte istorice, să explice 
legătura dintre mediul uman şi mediul natural. El are nevoie de solide cunoştinţe 
de geografie. Localizarea unui eveniment sau fapt istoric presupune identificarea 
denumirii localităţii pe care o transmit izvoarele. Nu de puţine ori însă, acest gen 
de informaţii este lacunar, imprecis sau chiar inexistent. Aşa, spre exemplu, se ştie 
că, potrivit Cronicii pictate de la Viena, bătălia dintre oştile conduse de Basarab I 
şi Carol Robert de Anjou s-a derulat între 9-12 noiembrie 1330 la o posadă, ceea 
ce în limbajul obişnuit ar însemna loc întărit sau strâmtoare. Localizarea precisă a 
evenimentului a rămas pur speculativă. Numeroasele variante în legătură cu 
localizarea evenimentului nu au adus rezultate credibile. Astăzi se ştie că această 
confruntare s-ar fi derulat la Posada ( a localitate al cărei nume provine din 
cuvântul posadă) dar în acest fel nu se poate spune că s-a identificat cu precizie 
locul. Dificultățile sunt şi mai mari atunci când istoricul lucrează cu denumiri 
antice sau medievale ale unor aşezări ce trebuie identificate în raport cu țările sau 
localităţile contemporane. În acest caz, istoricul are nevoie de informaţii ce ţin de 
domeniul lingvisticii sau al topografiei. Există însă situații când numele unei 
localități a fost schimbat sau a dispărut ca urmare a distrugerilor, depopulării sau 
consecințelor de ordin politic, administrativ ori religios. Pentru a face faţă acestor 
situaţii, istoricii au la dispoziţie repertorii topografice sau dicționare geografice. În 
unele cazuri, numele unei localități este strâns legat de descendența unor familii 
importante. Sate întregi pot fi identificate prin reconstituirea moşiilor de odinioară 
ale unor mari boieri sau nobili. În acest caz sunt necesare şi solide cunoştinţe de 
genealogie pentru stabilirea corespondenţei dintre denumirea unei localități şi 
diferitele ramuri ale familiilor boiereşti. Identificarea nu se rezumă însă doar la 
stabilirea denumirii actuale a unei localităţi în raport cu vechiul nume purtat în 
documentele epocii. Istoricul trebuie să ţină seama, în funcție de situaţie, de toate 
indicaţiile pe care le poate furniza documentul ( menţionarea unor aşezări 
limitrofe; identificarea unor forme de relief, etc). 


Raportul dintre geografie şi istorie. Mediul natural şi habitatul uman. 

Raportul dintre om şi natură reprezintă o importantă dimensiune în 
înțelegerea anumitor procese sau evoluţii istorice. Preocupări interesante 
referitoare la această chestiune au existat chiar din antichitate. Herodot scria la 
timpul său că „Egiptul este un dar al Nilului” iar afirmația „părintelui istoriei” se 
verifică dacă ținem seama de importanța acestui fluviu pentru evoluţia de 
ansamblu a civilizaţiei vechilor egipteni. Grecii antici ar putea fi mai greu de 
înţeles în reperele existenţei lor zilnice dacă ar fi separați de vecinătatea cu marea. 
Dispunerea formelor de relief a influențat într-o anumită măsură vocaţia vechilor 
greci spre comerț şi navigaţie. În egală măsură, ascensiunea vechilor civilizaţii 
mesopotamiene ar putea fi cu greu explicată fără a înțelege importanța marilor 
fluvii Tigru şi Eufrat pentru resursele de hrană şi prosperitatea regiunii. Acelaşi 
raport de dependenţă între mediul uman şi cel natural poate fi întâlnit şi în 
vremurile moderne. Cum am putea înţelege resorturile politicii externe britanice în 
raport cu continentul european dacă nu am invoca şi aşezarea insulară a Angliei? 
Politica echilibrului de forţe ( balance of power) a fost dictată şi de asemenea 
rațiuni. Istoria şi psihologia diferitelor popoare nu poate face abstracție de mediul 
în care s-au format, au trăit, l-au personalizat şi, în unele situaţii, chiar umanizat. 
Determinismul geografic a fost considerat un factor esenţial în explicarea evoluţiei 
istorice a diferitelor popoare. Pornind de la importanța cadrului geografic în 
explicarea unor civilizaţii au apărut şi exagerări. Montesquieu şi Bodin erau 
convinşi că pot explica întreaga istorie a grecilor pornind de la reperele geografice. 
La sfârşitul secolului al XIX-lea ( între anii 1882 şi 1891) germanul Ratzel 
propunea spre analiză ideea conform căreia mediul este acela care îl formează pe 
om. În concepţia sa existau doi factori esenţiali în constituirea statelor: poziţia ( 
Die Lage) şi spațiul (Der Raum). Consideraţiile lui Ratzel avea să furnizeze 
argumente importante geopoliticii şi teoriei spațiului vital. 

Natura, potrivit unor echilibrate aprecieri aparținând lui Lucien Febvre ( La 
Terre et l'evolution humaine, Paris, 1922), oferă un complex de posibilități. Ea 
este cea care propune iar omul dispune. Istoricul trebuie să înțeleagă gradul real al 
interdependențelor dintre influenţele geografice şi reacțiile umane în desfăşurarea 
istoriei. Este vorba despre un raport ce a cunoscut evoluţii specifice în funcție de 
epocile istorice şi posibilităţile omului de a influenţa sau domina natura. Cele din 
urmă au îmbrăcat adeseori forme distructive. Irigaţiile excesive în anumite zone au 
condus la salinizarea solului, cu consecinţe grave pentru agricultură, iar defrişările 
masive au condus la dispariţia pădurilor şi apariția unor întinse regiuni cu aspect 
de deşert. Mediul natural, condiţiile de climă, dispunerea formelor de relief au 
influenţat înflorire sau decăderea unor civilizaţii. Solul lipsit de fertilitate i-a 
determinat pe oamenii ce trăiau în regiuni aride să-şi schimbe habitatul, 
influențând dinamica migrațiilor de populaţii. Relieful a potențat şi el dispunerea 
rutelor de comunicaţii, mai ales în marile masive montane sau în regiunile de 
câmpie. Zonele cu climă temperată s-au dovedit a fi propice dispunerii habitatului 
uman şi valorificării unor importante resurse. În egală măsură, regiunile dispuse în 
bazinul Mării Mediterane au beneficiat de condiţii favorabile dezvoltării unor 
importante civilizaţii. Pentru istoric, condiţiile de climă sau influenţa reliefului se 
pot dovedi utile şi în explicarea unor mari confruntări militare ce puteau schimba 
destinul unor mari colectivități umane. Teribila iarnă din Rusia a contribuit la 
eşecul Marii Armate în campania întreprinsă de Napoleon în 1812. Peste mai bine 

de un secol şi jumătate, acelaşi „inamic” redutabil avea să oprească înaintarea 
trupelor Germaniei naziste în apropierea Moscovei. 


Geografia istorică 


Geografia istorică se preocupă de reconstrucția trecutului geografic. Ea poate fi 
înțeleasă ca o manieră de a concepe istoria asemenea unei succesiuni de geografii. 
Presupune localizarea strictă a fenomenelor sau a faptelor istorice şi, într-un 
anume sens, ar putea fi numită chiar geografie umană retrospectivă. Domeniului 
său de competență îi aparțin, între altele, topografia, cartografia, reconstituirea 
imaginii unor vechi aşezări, regiuni sau rute de comunicaţii. Iniţial sfera 
cercetărilor geografiei istorice părea să se rezume la problematica frontierelor sau 
a regiunilor administrative. Cunoaşterea frontierelor limită, a frontierelor tip sau a 
celor convenţionale câştigase suficient de mulți adepţi. Multă vreme, mările, 
munţii sau fluviile au fost considerate frontiere impenetrabile, ce împiedicau 
aproape orice contact între grupuri umane sau popoare. Deşerturile, mlaştinile sau 
pădurile au reprezentat primele forme de delimitare între diferitele comunități 
umane (triburile slave trăiau separate unele de altele de păduri sau mlaştini). 
Treptat omul a dovedit că poate dispune de natură iar mitul frontierei naturale 
impenetrabile a fost depăşit. Marea Egee nu a reprezentat o barieră permanentă 
pentru grecii antici, al căror habitat se întindea în Arhipelag, Asia Mică şi Grecia 
continentală. Tentativele repetate de transformare a Mării Baltice într-un lac 
rusesc, danez sau suedez au eşuat şi ele. Romanii, recunoscuți pentru spiritul lor 
practic şi vocaţia administrativă, au fost printre primii care au încercat să ofere 
semnificaţii în legătură cu noțiunea de frontieră. Lumea romană era una distinctă, 
precis organizată din punct de vedere administrativ şi clar delimitată sub aspectul 
frontierei. Aceasta din urmă atât în Europa Centrală cât şi în Africa sau în Orient 
era o limită administrativă dublată de o barieră militară. Odată cu invaziile 
migratorilor şi apariția primelor regate medievale ( a căror reşedinţă era de multe 
ori itinerantă) noţiunea de frontieră a mai pierdut din importanță (Vezi, 
incertitudinile cu privire la delimitarea teritoriilor hispano - maure sau a mărcilor 
orientale germano-slave). Cu timpul însă, anumiţi factori (menţinerea fărâmițării 
ecleziastice şi politice; eliminarea treptată a unor mari suprafeţe împădurite ca 
urmare a defrişărilor masive din secolele al XI-lea şi al XIII-lea; necesitatea 
protejării şi delimitării marilor domenii feudale) au condus la revigorarea 
conceptului. Chiar termenul în sine fronteria a apărut, se pare, între 1268 şi 1315, 
desemnând limitele regatului ce trebuiau apărate. Ideea de frontieră a devenit 
treptat chiar un mijloc de propagandă, mai ales pe fondul renașterii cartografiei şi a 
proliferării diferitelor hărți. Frontiera a reprezentat, mai ales în secolul al XIX-lea, 
pe fondul edificării statului național în Europa un permanent prilej de confruntare 
şi dispută politică. Nu de puține ori frontierele au stat şi la originea unor războaie. 
În Franţa celei de a treia republici, tema provinciilor pierdute ( Alsacia şi Lorena) 
a rămas mult timp actuală. În preajma războiului mondial exista în Franţa un 
curent al revanşei ce promova ideea reaşezării frontierei cu Germania prin 
redobândirea celor două provincii. De la încrâncenarea prilejuită de dispunerea 
frontierelor statului național s-a ajuns treptat la ideea spiritualizării frontierelor pe 
fondul proiectului generos de construcție a Europei unite. În realitate frontierele 

sunt rezultatul unui echilibru al forțelor vitale a două popoare. Acţiunea guvernelor 
le conferă legitimitate şi eficiență, întrucât ele în fapt rămân nişte repere 
convenționale. 

În afara conceptului de frontieră „programul geografiei istorice” mai 
include în spectrul cercetărilor sale şi alte coordonate esențiale: formarea şi 
evoluția diferitelor tipuri de habitat (geneza sau evoluția peisajelor rurale; 
formarea marilor aglomeraţii urbane; extinderea oraşelor; amplasamentul 
diferitelor localităţi; transformări ale planurilor urbanistice); schimbările produse 
în mediul social sau economic şi consecințele lor asupra diferitelor mişcări de 
populaţii; urmările marilor catastrofe naturale, războaie sau epidemii. De obicei, 
atunci când se analizează consecințele unor războaie prevalează pierderile suferite 
de familii sau indivizi ( morţi, răniţi). Dar, la fel de importante, sunt şi distrugerile, 
uneori iremediabile, provocate mediului natural. Pe măsură ce tehnica militară a 
evoluat, pericolul distrugerii mediului natural s-a amplificat. Se cunosc astăzi 
destul de bine efectele nefaste ale armelor de distrugere în masă, dezechilibrele pe 
care le pot provoca naturii, mediului ambiant. Marile cataclisme naturale şi 
epidemiile au influenţat substanțial destinul comunităților umane. Ele au produs 
depopulări masive, mari migrații de populație, revolte sociale sau crize de stat. O 
altă temă importantă explorată de geografia istorică vizează dispunerea şi 
importanța rutelor de comunicaţii (reconstituirea marilor drumuri comerciale, a 
itinerariilor parcurse de pelerini, soldați, circulația cărților sau a ideilor, etc). 
Nimic nu este mai trepidant decât viaţa acestor rute de comunicaţii, influenţa lor 
asupra destinului anumitor popoare sau naţiuni. Ele apar se dezvoltă, renasc sau 
dispar într-o anumită periodicitate, oferă informaţii inedite cu privire la 
dezvoltarea unor regiuni. Cercetări interesante, mai ales în Marea Britanie, s-au 
axat asupra evoluţiilor surselor de energie şi a peisajului industrial. Deşi par să 
reprezinte ruda mai săracă a cercetărilor în domeniu, asemenea preocupări sunt 
interesante întrucât oferă informaţii interesante cu privire la apariția şi dezvoltarea 
meşteşugurilor sau evoluţia în spațiu a celor mai vechi industrii. 

Modul în care oamenii şi-au integrat istoria în spaţiu, această geografie în 
continuă mişcare, rămâne un domeniu extrem de fascinant. Înţeleasă fie ca ştiinţă 
auxiliară a istoriei sau veritabilă istorie totală, geografia istorică aşteaptă încă noi 
şi valoroase deschideri. 


5. Izvoarele istorice 
Noțiunea de izvor istoric. Clasificări ale izvoarelor istorice 


Cunoaşterea istorică se poate înfăptui prin studierea izvoarelor. Regândirea 
trecutului este dependentă de existenţa surselor documentare. Prin izvor istoric am 
putea înțelege acele monumente, texte sau înfăptuiri care oferă informaţii 
istoricului. Documentele care ne oferă răspunsuri despre trecut ne sugerează şi 
întrebările. Rolul lor este determinant pentru furnizarea unor judecăţi de valoare. 
Ideile, valorile, instituţiile sau idealurile pe care le preţuim pot servi drept sursă de 
documentare istoricului. Tot ceea ce a presupus existența omului în vremuri 

istorice şi s-a transmis posterităţii reprezintă potențiale surse de investigat. 
Diversitatea mărturiilor istorice este colosală şi ar fi o regretabilă iluzie să ne 
imaginăm că fiecărei chestiuni istorice îi oferă răspuns doar un singur tip de 
document. Este necesară coroborarea tuturor izvoarelor disponibile pentru a 
elabora judecăţi credibile. Deşi importanța izvoarelor istorice în reconstituirea 
trecutului s-a relevat chiar de la începuturile istoriografiei, noţiunea de izvor istoric 
a putut fi înțeleasă odată cu lărgirea orizontului cunoaşterii istorice şi amplificarea 
eforturilor în direcția profesionalizării scrisului istoric. S-au putut astfel integra 
circuitului cunoaşterii istorice noi şi importante categorii de surse, dovedindu-se că 
suportul cercetării este mai cuprinzător decât doar investigarea propriu-zisă a 
documentului scris. 

Varietatea impresionantă a izvoarelor istorice a presupus eforturi însemnate 
de clasificare şi editare din partea cercetătorilor. În esenţă izvoarele istorice se pot 
grupa în izvoare scrise ( epigrafice, papirologice, literare, istoriografice, juridice, 
etc) sau nescrise (arheologice, numismatice, etnografice, folclorice, etc) interne 
sau externe, editate sau needitate, documentare ( acte de cancelarie, documente 
administrative, juridice, militare registre comerciale, evidențe fiscale, etc) sau 
narative (cronici, anale, gestae )ş.a. În cele ce urmează, din motivații mai curând 
didactice, preferăm să expunem câteva consideraţii cu privire la izvoarele istorice 
specifice fiecărei perioade în parte. 


Istoria veche 

Reconstituirea faptelor istorice în cazul istoriei vechi este dificilă şi 
pasionantă în egală măsură. A înțelege şi a explica geneza primelor forme de 
civilizație umană este, fără îndoială, un proces dificil, care presupune multă 
erudiție şi abnegaţie. Izvoarele pe baza cărora istoricii acestei perioade îşi 
fundamentează opiniile sunt poate ceva mai puţin numeroase decât în cazul altor 
epoci, dar cu siguranță nu mai puţin interesante de studiat. 
Sursele arheologice sunt cele care permit contactul cu istoria acelor vremuri când 
omul încă nu cunoştea scrisul. Monumentele arheologice (fixe sau mobile) oferă 
informații de detaliu cu privire viaţa omului preistoric sau reperele marilor 
civilizaţii ale antichităţii ( edificii, aşezări, podoabe, unelte, arme sau morminte). 
Pe lângă arheologia clasică ( ale cărei progrese în studierea lumii greco-romane 
sunt astăzi evidente) un loc aparte îl ocupă şi arheologia biblică sau cea 
provincială. Este dificil de estimat în cazul istoriei vechi ponderea sau importanța 
izvoarelor arheologice. Arheologia este în măsură să ofere explicaţii veridice 
evenimentelor sau fenomenelor istorice mai puţin elucidate, ea face inteligibilă 
condiția materială sau spirituală a oamenilor antichității, îmbogățind percepția 
noastră despre un trecut cu mult prea îndepărtat. Izvoarele arheologice ne ajută să 
explicăm cum şi-au construit oamenii primele locuinţe, cum au populat diverse 
spații geografice, care erau credinţele lor religioase deprinderile mentale sau de 
comportament. Ele sunt cu atât mai importante mai ales în cazul în care sursele 
scrise lipsesc sau oferă informaţii lacunare. Forma sau cromatica unui vas, armele 
sau uneltele prezente într-un anumit spaţiu geografic pot furniza dovezi importante 
în reconstituirea schimburilor comerciale între diferite civilizaţii sau culturi. 

Izvoarele scrise prezintă şi ele o importanță deosebită pentru studierea 
istoriei vechi. Ele se pot grupa în izvoare geografice şi etnografice ( scrierile 

logografilor, relatările lui Strabon, Pomponius Mela sau Claudius Ptolemeu); 
izvoare istoriografice ( operele lui Herodot, Tucidide, Polibius, Tacitus, biografiile 
imperiale incluse în Historia Augusta, etc); izvoare literare ( poemele lui Homer, 
Creaţiile lui Hesiod, tragediile lui Sofocle, Euripide sau comediile lui Aristofan, 
etc). Un rol aparte îl ocupă însă şi inscripțiile. Încrustate în piatră, metal lemn sau 
argilă, izvoarele epigrafice prezintă informații de certă însemnătate pentru 
înțelegerea existenței omului antic. Dacă dorim să cunoaştem mai multe aspecte în 
legătură cu structura socială a unui polis grec din perioada elenistică, sau despre 
amplasamentul diferitelor legiuni romane, sau chiar despre preţurile plătite în 
schimbul unor bunuri sau servicii într-un oraş roman din epoca imperială, pe 
lângă informațiile, uneori lacunare, oferite de autorii antici, este necesar să 
consultăm anumite inscripții. Acestea reflectă uneori cu o fidelitate mai mare 
trăsăturile vieţii publice sau private a individului. Între izvoarele scrise, o categorie 
aparte în cazul istoriei vechi o constituie cele papirologice. Cele mai multe dintre 
papirusuri s-au descoperit în Egipt. Ele oferă informaţii bogate despre istoria 
Egiptului antic, începând cu dinastia a 5 a ( cca. 2465 — 2325 Î. d. Hr.) şi până la 
cucerirea arabă. Alte papirusuri interesante s-au mai găsit şi în Mesopotamia, 
Palestina, Grecia sau Roma antică. Unele dintre aceste scrieri au rămas celebre 
prin conținutul informației pe care o deţineau : „Papirusul Harris” (datând din 
epoca lui Ramses al III- lea); „Papirusul Wilbour” (cca 1150 Î. d Hr. ). Fragmente 
importante din opera lui Homer, Hesiod sau din Istoriile lui Herodot s-au păstrat 
multă vreme pe papirus. Tratatul despre constituţia statului atenian, una dintre 
realizările geniului aristotelian, a descoperit în anul 1889 sub forma unui papirus. 
Informaţia pe care acest text o oferă despre istoria şi ocârmuirea polisului atenian 
este de primă importanță. 

Antichitatea mai oferă istoricului şi alte posibilități de informare. Nu pot fi 
omise textele juridice (legile lui Solon, principiile de drept roman, codul lui 
Hamurappi), biografiile sau viețile diferiților împărați, memoriile, descrierile de 
călătorie, scrierile acre, tezaurele monetare (izvoarele numismatice). 


Istoria medievală. 

Din impresionantul volum de izvoare care ne oferă informaţii despre trecut, 
Evului mediu îi revin categorii dintre cele mai importante. Primatul îl dețin şi în 
acest caz sursele scrise, deşi progresele arheologiei medievale, evidente mai ales în 
ultimele decenii, au făcut posibilă integrarea în circuitul cunoaşterii a noi şi 
relevante descoperiri. Izvoarele scrise ( narative sau documentare) dau consistență 
acestei perioade. În Evul Mediu o mare dezvoltare au cunoscut-o cronicile, 
analele şi aşa numitele gestae. Fundamentele cronisticii universale trebuie căutate 
în Cronica lui Eusebius, episcopul de Cezareea (cca 264-340), tradusă de 
Hieronymus în limba latină. Lucrarea sa, inspirată din Chronographia filozofului 
creştin lulius Africanus, era o scurtă expunere a evenimentelor reprezentative din 
istoria universală. Viziunea asupra istoriei trăda afinități de natură ecleziastică. 
Departe de a fi una profană, istoria universală rămânea profund tributară problemei 
mântuirii neamului omenesc. Printre autorii însemnați de cronici medievale trebuie 
amintit şi numele lui Otto de Freising a cărui Chronica sive historia de duabus 
civitatibus_ pare să fi reprezentat o culme a scrisului istoric medieval. Cronica este 
o expunere istorică în principiu orientată spre universal şi aproape mereu raportată 

la o dată fictivă de creație. Pentru părțile mai vechi, cronicarul se inspiră din 
felurite izvoare, uneori chiar compilează. Relatările din epoca sa ori trecutul pe 
care îl cunoaşte nemijlocit pot avea însă semnificația unui izvor autentic în 
documentarea istoricului. Autorul unei cronici poate fi un personaj cunoscut care 
uneori urmăreşte prin expunerea sa finalități precise. Cronicarii de curte sau autorii 
de biografii devin adesea părtinitori în prezentarea faptelor istorice. Se poate chiar 
afirma că izvoarele narative, în ansamblul lor, trădează o anumită notă de 
subiectivism. Cronicile sau analele lasă loc mai larg trăirilor umane decât actele de 
cancelarie, recunoscute prin rigiditatea lor specifică. 

În afara cronicilor, analele medievale sunt şi ele surse narative de mare importanță. 
În principiu, ele se rezumă la expunerea unor informații istorice structurate 
cronologic pe măsura trecerii anilor. Şi antichitatea a cunoscut această formă a 
scrisului istoric, dar analistica medievală nu o continuă întrutotul pe cea antică. La 
baza analelor medievale s-au aflat tabelele (tablele) pascale, care semnalau data 
sărbătoririi Paştelui peste un anumit interval de timp. Aceste tabele pascale ofereau 
posibilitatea de a înregistra informaţii importante petrecute peste an în viața 
comunităţii. În mânăstiri, spre exemplu, se consemnau informaţii cu privire la 
diferite fenomene naturale, numirea sau decesul abatelui, întâmplări edificatoare în 
viața Bisericii. Relatările erau expuse succesiv, dar nu era obligatoriu ca în dreptul 
fiecărui an să se consemneze ceva. Informaţia care lipsea putea fi ulterior 
consemnată prin completări şi adaosuri. În general analele se redactau pe lângă 
marile mânăstiri, dar unele dintre ele relevă certe conexiuni cu instanțele puterii 
laice. (Vezi analele de curte, mai ales cele din perioada carolingiană). Pe lângă 
anale sau cronici în evul mediu au circulat şi expuneri ce purtau denumirea 
generică Gesta. Ele reprezentau o înşiruire de relatări cu privire la faptele unor 
suverani sau ierarhi ai Bisericii. În latina clasică acest înţeles a corespuns 
sintagmei res gestae. Substantivul gesta era utilizat inițial pentru semnalarea 
feluritelor acte oficiale ( Ex: gesta municipalia). Emblematică pentru acest gen de 
relatare istorică a rămas aşa-numita Liber Pontificalis, o colecţie de biografii ale 
pontifilor structurată cronologic, care începea cu biografia lui Petru şi se încheia 
undeva la cumpăna secolelor al VI-lea şi al VII-lea. Ca gen istoriografic Gesta se 
situează între cronică şi biografie. Importanța deosebită a acestui tip de izvoare 
constă în aceea că autorul putea utiliza material documentar inedit din arhivele şi 
bibliotecile marilor mânăstiri sau biserici. Nu pot fi omise desigur nici scrisorile 
(epistola, literrae), literatura de curte, necrologiile sau genealogiile. 

Izvoarele documentare ( uric, zapis, diplomă, hrisov sau ispisoc, etc) 
reprezintă un instrument absolut necesar în abordarea acestei perioade istorice. A. 
D. Xenopol împărțea documentele în două mari categorii: cele de origine 
inconştientă şi cele de origine conştientă. Primele expun faptele aşa cum se 
reflectă ele în scrierea care le reproduce ( o lege; un tratat comercial, o inscripție 
funerară, etc). Celelalte pot întotdeauna să reajusteze şi să nuanţeze evenimentul, 
în funcţie de interesul raportorului. Dacă imaginea faptului istoric poate fi 
falsificată în ambele categorii de documente, alterarea conştientă a adevărului se 
produce doar în cazul celei de a doua categorii. Un cronicar poate atribui unui 
suveran acte tiranice, dar sentințele pronunțate de el pot dovedi că acesta nu a 
pedepsit decât criminali şi nu este drept a-i atribui această etichetă. Caracterul 
oficial al actului de cancelarie conferă aşadar o mai mare veridicitate în judecata 

istoricului. Documentul scris implică adeseori o semnificaţie juridică precisă. În 
evul mediu importanța unor asemenea acte era covârşitoare în susținerea sau 
revendicarea anumitor drepturi. Din acest motiv, emitentul ( fie el laic sau 
ecleziastic) a trebuit să instituie anumite măsuri de precauție menite a preveni 
falsificarea ( pecetea, semnătura emitentului dublată de cea a copistului, etc). În 
afara acestor surse şi a volumului impresionant de acte municipale sau registre 
comerciale, istoricul interesat de evul mediu mai poate explora izvoarele 
cartografice, heraldice şi etnografice. 

Istoria modernă şi contemporană beneficiază de o cantitate adeseori copleşitoare a 
informațiilor cu caracter istoric. Complexitatea evoluţiilor politice şi sociale, 
dinamismul activităților economice, succesiunea trepidantă a  inovaţiilor 
tehnologice, circulația ideilor, transformările instituționale şi modificările 
survenite în comportament sau reprezentări mentale lărgesc considerabil baza 
documentară şi, dincolo de dificultățile inerente, conferă acestei perioade un 
farmec inconfundabil. Iacob Burckhard aprecia, în notițele sale privind istoria 
universală, că pe măsură ce istoria se apropie de secolul nostru găsim că totul 
devine mai interesant, deşi, în realitate, noi înşine suntem aceia care devenim mai 
interesaţi. Timpurile moderne şi cele contemporane aduc în atenţia cercetătorului 
noi forme de exprimare a individului, care tind să le înlocuiască pe cele mai vechi 
sau coexistă laolaltă cu ele. Scrisori, jurnale, memorii, note şi însemnări, presă şi 
dezbateri parlamentare, asociate volumului imens de acte emise de instituţiile şi 
aparatul birocratic al statului modern, iată doar câteva dintre soluţiile 
documentării. În afara izvoarelor scrise, cel puţin pentru istoria mai nouă şi cea 
recentă se cuvin a fi măcar amintite şi fotografiile, înregistrările radiofonice sau 
pelicula filmată. Chiar de la începuturile timpurilor moderne, descoperirile 
geografice şi inovațiile tehnice au permis o mai bună şi rapidă circulație a 
informației. Schimbările produse în organizarea sistemelor politice, viaţa 
parlamentară, consacrarea principiului suveranității poporului sau guvernarea cu 
caracter constituțional au facilitat în timp un dialog tot mai deschis între publicul 
larg şi factorii ce administrează puterea. Afirmarea statului național şi conturarea 
principalelor doctrine politice ( liberalism, conservatorism, agrarianism, etc) au 
schimbat treptat percepția omului modern în raport cu sursele şi semnificația 
puterii politice. 

Este greu dacă nu chiar imposibil de realizat un inventar complet al 
surselor documentare furnizate de instituţiile statului modern. Izvoarele 
documentare ar putea fi totuşi grupate în surse interne (acte guvernamentale, 
administrative, orăşeneşti, municipale, legi, decrete, regulamente, sentințe 
judecătoreşti, etc) şi surse externe (tratate, convenții, înțelegeri, acorduri, 
memorandumuri, protocoale, legi sau regulamente şi statute internaționale, etc ). 
Cele editate se regăsesc într-un număr impresionant de colecții sau publicaţii, 
integrate circuitului ştiinţific vreme de sute de ani. Se cuvin, tocmai pentru că 
primele eforturi semnificative de editare a marilor colecții de documente istorice 
aparțin modernităţii, câteva precizări la apariţia lor în diferite ţări. În Italia prima 
colecție de amploare (Rerum Italicarum Scriptores) se datorează eforturilor lui 
Lodovico Antonio Muratori, cel care în intervalul 1723 -1750 a inclus în 25 de 
volume surse importante datând din perioada anilor 500 şi 1500 ( d. Hr). Prima 
colecţie de izvoare din Spania este opera unui cărturar englez, Robert Beal. În 

perioada 1579-1581 el publica o colecție intitulată Rerum Hispanicarum 
Scriptores. Cu toate acestea, se poate aprecia că abia în secolul al XIX-lea, s-a 
reuşit în Spania editarea riguroasă a marilor colectii.. Între 1842 şi 1895, Pidal 
Silva şi alți colaboratori reuşeau să publice impresionanta Coleccion de 
documentos ineditos para la historia de Espana în nu mai puţin de 112 volume. 
Cam în aceeaşi perioada Academia regală din Madrid a început să editeze izvoare 
într-o colecţie intitulată Memorial historica español. În cazul Ungariei, semnalăm 
publicarea, începând cu anul 1857, a colecţiei Monumenta Hungariae historica, 
din care au apărut peste 100 de volume. Pentru perioadele mai timpurii, relevantă 
rămâne colecția editată de Matthias Florianus Historiae Hungaricae fontes 
domestici ( 1881-1885). Este poate important să mai amintim şi de prima colecție 
de izvoare cu privire la politica externă a Rusiei, Recueil des traités et 
conventions, editată în 15 volume (1874-1909), prin efortul lui Feodor de Martens 
şi sub directa coordonare a ministerului rus de externe. Nu putem omite desigur 
nici eforturile lui Mihail Kogălniceanu, cel care, la jumătatea secolului al XIX-lea, 
odată întors în țară după perioada studiilor berlineze, sprijinea publicarea într-un 
interval de timp destul de scurt (1845-1852) a trei volume din Letopisețele Ţării 
Moldovei, a unui corpus de izvoare intitulat Scriptores Rerum Rumanicarum sive 
Valachicarum şi a Tabletelor istorice ale României. Ele urmau a servi drept bază 
documentară de început pentru istoricii români. 

O mare parte din izvoarele documentare semnificative pentru istoria 
modernă sau contemporană se păstrează încă în fonduri arhivistice. Eforturile de 
publicare a documentelor istorice, oricât de însemnate ar fi ele, nu pot acoperi 
oceanul imens de mărturii, specifice acestor epoci. Atestate începând cu vechile 
civilizaţii ale Orientului, arhivele au devenit instituții publice odată cu 
transformările produse în timpurile moderne. Organizarea lor instituțională, legile 
şi regulamentele publice de funcționare sunt consecinţe ale schimbărilor pe care 
le-a produs modernitatea. Documentele de arhivă rămân o sursă practic 
inepuizabilă pentru istoric. Pe lângă actele emise de instituţii ale statului, arhivele 
oferă un câmp larg cercetărilor şi prin acumularea unor importante fonduri privind 
memorii, jurnale sau corespondenţă privată. 

O altă sursă documentară, devenită aproape „clasică” în studierea acestei 
perioade, este memorialistica. Memoriile reprezintă mărturii asupra unei perioade 
de timp, fără o legătură întotdeauna directă şi necesară între persoana privată şi 
fapte ale istoriei. Autorul memoriilor poate fi aşadar un personaj implicat în 
întâmplările pe care le comentează sau un personaj detaşat, un observator din afara 
evenimentului. Memoriile ar putea sugera astăzi un gen învechit de exprimare, 
demodat şi depăşit de ritmurile în care evoluează societatea contemporană. Pentru 
timpurile moderne a scrie memorii reprezenta însă un fapt obişnuit, un model 
răspândit de reflecţie asupra contemporanilor şi a propriei vieţi. Cel mai adesea, 
memoriile evocau şi aspecte ale vieţii politice, comentate potrivit viziunii de 
moment sau impresiilor mai târzii ale memorialistului. Pentru omul de stat, ele 
serveau uneori drept pledoarie pro domo, în faţa a ceea ce am putea numi judecata 
istoriei. Memoriile sunt observaţii directe asupra evenimentelor din sfera publică 
sau privată. Uneori ele privesc istoria particulară a unei familii şi sunt scrise pentru 
a servi viitoarelor generaţii. Alteori se referă la războaie, revoluţii, sau destinul 
unor mari personalități. Relatările se doresc a fi cât mai exacte, complete şi 

nepărtinitoare, dar, de cele mai multe ori, dimensiunea subiectivă, specifică firii 
omeneşti, nu permite o judecată aleasă în spiritul adevărului. Autorii memoriilor 
încearcă să convingă prin demonstrații uneori impecabile sub raportul veridicității. 
Ei dau chiar impresia că propriile relatări sunt inedite şi conţin detalii despre ceea 
ce ne place să numim „culisele istoriei”. Importanţa acestui gen de mărturii nu 
poate fi ignorată, dar istoricul are obligația de a verifica ( cel mai adesea prin 
confruntarea cu alte surse) autenticitatea informației şi obiectivitatea cugetărilor. 
Presa şi dezbaterile parlamentare pot fi şi ele considerate surse de certă 
valoare în studierea istoriei moderne sau contemporane. Presa a oferit omului 
modern posibilitatea de a se informa cu regularitate asupra controverselor ce îi pot 
influenţa existenţa. Dezvoltarea acestui domeniu s-a produs în strânsă legătură cu 
inovațiile tehnice şi progresele alfabetizării. Comerţul cu ziare a explodat doar în 
marile centre urbane şi în statele în care obligativitatea învățământului primar şi-a 
arătat cel dintâi roadele. Se poate aprecia că în a doua jumătate a secolului al XIX- 
lea peste 80% dintre adulții născuţi în Anglia, Europa occidentală, Germania, țările 
scandinave ştiau să scrie sau să citească. Nu pretutindeni însă fenomenul a fost 
evident. Au rămas încă numeroase regiuni (atât în Europa cât şi în lume) în care 
alfabetizarea s-a produs mai târziu. (În Rusia procentul de alfabetizare era doar de 
20%.). Organele de presă, ziarele de prestigiu au devenit formatoare de opinie 
publică. În egală măsură ele puteau informa dar şi dezinforma. Unele publicaţii sau 
articole răspundeau unor comenzi precise de ordin propagandistic dictate din 
rațiuni de grup sau individuale. Paginile ziarelor găzduiau şi polemici aprinse, 
agresiuni verbale sau invective menite a provoca rumoare în rândurile publicului 
larg. Comentariile sau analizele furnizate puteau să dezinformeze şi să manipuleze 
diferite categorii sociale. Din acest motiv se impune ca istoricul să utilizeze presa 
cu maximă precauție ca sursă de informare. El nu este un simplu cititor de presă ci 
un analist. Tocmai de aceea, el trebuie să verifice atât informația de presă cât şi 
contextul, motivațiile, sau implicarea gazetarului în prezentarea anumitor realități. 
Nu poate fi omisă desigur nici politica editorială a publicaţiei, autonomia în raport 
cu factorii de putere sau politica unui partid. Dezbaterile parlamentare au devenit 
un reper semnificativ în cercetările de istorie modernă sau contemporană pe 
măsură ce s-a observat că sistemul parlamentar a oferit partidelor politice 
posibilități tot mai largi de a discuta şi decide în legătură cu problemele esențiale 
ale unei naţiuni. Europa modernă a cunoscut o evoluţie sinuoasă a vieții 
parlamentare. Instituţia Parlamentului, aşezată în competențele moderne ale vieții 
de stat odată cu glorioasa revoluţie din Anglia (1688), a câştigat mai greu pe 
continent respectul şi importanţa cuvenită în raport cu absolutismul monarhic. 
Mult timp Europa dinastică, a monarhiilor absolutiste, a precumpănit în faţa celei 
întemeiată pe sistemul parlamentar şi cadrul constituţional. Influenţa ideologică a 
Revoluţiei franceze, afirmarea spiritului național şi triumful liberalismului au creat 
premize importante pentru generalizarea sistemului parlamentar şi a 
constituționalismului modern. Cu toate acestea, schimbările spectaculoase s-au 
produs mai greu, chiar şi acolo unde vocația parlamentară a fost acceptată pe 
deplin. Dezbaterile parlamentare permit reconstituirea divergenţelor sau 
compatibilităților exprimate în adoptarea sau respingerea diferitelor proiecte 
legislative. Ele oferă uneori imaginea unor dispute încrâncenate pe seama 
problemelor ce țin de existența statului şi vigoarea unei națiuni. Se pot astfel sesiza 

şi comenta atitudini ale partidelor politice, programe de reformă, proiecte de 
alianță, intrigi sau tensiuni. Discursurile rostite de la tribuna parlamentară oferă o 
imagine cu prinzătoare asupra prestigiului sau capacității omului politic devenit în 
fața naţiunii om de stat. Şi, tot scena parlamentară poate elucida în legătură cu 
evoluția sau schimbările apărute în diferite doctrine sau programe politice. Această 
categorie de izvoare presupune un atent examen critic din partea istoricului. 
Aparenţele vieții parlamentare pot adesea înşela. S-au văzut şi situaţii când tribuna 
parlamentară a devenit platforma unor proiecte demagogice sau acte de 
politicianism, după cum au existat şi situații în care dezbaterile parlamentare nu 
spun chiar totul despre gândirea politică sau interesele ascunse ale omului de stat. 

Izvoarele documentare reprezintă doar o parte din volumul impresionant al 
surselor ce pot oferi mărturii despre timpurile moderne sau contemporane. 
Izvoarele narative rămân încă o sursă importantă de explorat. Relatările istorice 
cunosc chiar în această perioadă cele mai spectaculoase transformări. În locul 
analelor atât de răspândite din antichitate şi până în evul mediu, timpurile moderne 
au propus noi formule de prezentare a evenimentelor însemnate. De la registrul 
anual ( Annual Register) elaborat în anul 1758 de Emund Burke s-a evoluat spre 
aşa-numitele „calendare istorice”, un model de expunere cronologică a 
evenimentelor politice mai importante ale unui an. ( Annuaire historique universel, 
1818-1861; Europäische Geschichtskalender 1860-1940; Survey of international 
Affairs din 1919 şi până în zilele noastre). Cunoscutelor cronici sau vieţi de sfinți 
specifice antichităţii târzii sau perioadei medievale, modernitatea le opune 
biografii profane, relatări politice sau însemnări de călătorie integrate sintagmei 
„Descoperirea lumii şi a oamenilor”. Se cuvin a mai fi invocate şi progresele 
cunoaşterii istorice (dezbaterile teoretice, curentele storiografice), apariția 
revistelor de profil (American Historical Review; English Historical Review, 
Historische Zeitschrift, etc) şi a institutelor de cercetare. Nu pot fi omise nici 
importantele izvoare juridice, operele de artă sau monumentele literaturii, 
izvoarele numismatice sau cele etnografice. 


Critica izvoarelor istorice. Documentul scris. 

Relatările istorice nu redau direct faptul povestit, ci mai ales impresia pe 
care a lăsat-o spiritul celui care relatează. Imaginea evenimentului trebuie extrasă 
din această impresie, iar istoricul trebuie să-i descopere trăsăturile nu aşa cum au 
fost ele redate de raportor ci aşa cum s-au configurat ele în realitate. Din acest 
motiv, orice informaţie istorică, indiferent de sursa din care provine trebuie supusă 
unui riguros examen critic. Este necesar să se stabilească în ce măsură ea este 
credibilă, autentică. Chiar din antichitatea greacă, aflăm din Istoriile lui Herodot că 
nu toate relatările sunt demne de a fi crezute. El împărțea informaţia de care 
dispunea în două categorii distincte: informaţia directă ( fapte sau lucruri 
cunoscute personal de istoric) şi cea indirectă ( fapte sau lucruri aflate de la alţii). 
În aceeaşi epocă, Tucidides propunea un examen riguros al surselor documentare, 
pe care, în opera sa, Istoria războiului peloponeziac, le împarte, după criteriul 
importanței, în patru categorii : martorii oculari; martorii neoculari; scrierile 
logografilor şi operele poeţilor. Cu toate acestea, bazele metodei critice s-au putut 
fundamenta mult mai târziu. În secolul al XVII-lea, Jean Mabillon, un călugăr 
benedictin, avea să continue eforturile în direcția perfecționării criticii izvoarelor, 

formulând, într-o lucrare publicată în 1681, câteva observaţii interesante cu 
privire la autenticitatea unor acte publice sau private. Dar, teoretizările cu adevărat 
esenţiale privind metoda critică trebuie căutate mai ales în veacul al XIX-lea ( 
eforturile lui Leopold von Ranke sau Fustel de Coulanges, Langlois şi Seignobos). 
Critica documentului scris se compune din două părți distincte: critica externă şi 
cea internă. Cea dintâi are în vedere stabilirea provenienţei, a datei, a locului sau a 
persoanei ( după caz instituție) emitentului respectivului text. Critica internă 
vizează interpretarea informației ( semnificaţia istorică, relevanța asupra faptelor 
istorice, comentarii cu privire la limbaj, etc). Una dintre primele măsuri de 
precauţie pe care istoricul le are în vedere atunci când analizează un document 
scris este verificarea autenticității datei la care documentul a fost redactat sau 
emis. Există documente care nu oferă decât parțial sau chiar deloc indicii 
cronologice. Metoda de datare a unui text este aparent relativ simplă. Dacă este 
vorba despre un text original se poate analiza tipul de scriere, materialul pe care 
textul a fost redactat ( pergament, hârtie, papirus); sigiliul, parafa sau însemnul 
heraldic; stratigrafia săpăturilor (în cazul unor inscripţii sau tabele scoase la 
suprafață de săpături arheologice). Chiar textul documentului poate oferi indicii cu 
privire la perioada în care a fost emis, în măsura în care se referă la fapte sau 
personaje istorice uşor de integrat unei anumite perioade istorice sau face trimitere 
la schimbări de vestimentație, atitudini în comportament, inovaţii tehnice cu certă 
utilizare într-un anumit interval de timp. Alte elemente ce pot ajuta la datarea unui 
document sunt limbajul şi stilul în care a fost redactat. Studiile lingvistice pot 
confirma transformările şi specificul limbajului, expresiilor sau morfologiei unei 
anumite epoci. Toate aceste indicii permit cel puţin stabilirea a unor intervale 
cronologice convenţionale; un terminus ante quem şi un terminus post quem; în 
funcţie de care putem aprecia datarea documentului. În afară de stabilirea precisă a 
datei la care documentul a fost elaborat, critica externă are în vedere şi proveniența 
sau originea documentului. Este vorba despre reconstituirea certă a locului în care 
a fost emis documentul şi a provenienței instituționale. Şi în acest caz analiza 
limbajului, a formei sau structurii documentului poate oferi repere importante. Este 
important să se cunoască atât sursa din care provine textul cât şi mediul căruia el 
se adresează. Autorul documentului poate fi uneori cu dificultate identificat. În 
cazul actelor cu certă semnificaţie juridică sau administrativ-politică instanţa de 
putere emitentă (cancelariile regale sau imperiale; ministerele, administrațiile 
municipale sau rurale, etc) apelează la personal specializat sau chiar oficii şi 
secretariate pregătite pentru redactarea diferitelor tipuri de acte. Stabilind cu 
certitudine proveniența sursei se pot formula observaţii cu privire la importanţa şi 
impactul său social. 

În egală măsură, critica internă şi cea externă a documentului scris ajută la 
identificarea mărturiilor falsificate. Materialele scrise pot fi originale sau copii ( 
manuscrise sau texte imprimate). În ambele categorii se pot identifica falsuri. 
Există de altfel încercări rămase până astăzi celebre de falsificare a documentelor 
cu caracter istoric. Chiar din perioada Renaşterii se ştie că a existat o adevărată 
fascinaţie în imitarea stilului şi a operelor antichităţii clasice. În secolul al XVII- 
lea, un orator destul de cultivat, Jerâme Vignier a „fabricat” o cantitate 
considerabilă de texte importante pentru perioada merovingiană din istoria Franţei. 
Experimentat în studierea manuscriselor, el cunoştea la fel de bine şi dificultățile 

ce se puteau ivi în fabricarea unor documente false. Din acest motiv, el a preferat 
Sş-şi prezinte compozițiile drept transcrieri ale unor copii mai vechi. A reuşit să 
publice asemenea texte sub titlul de piese justificative din propriile sale opere. Şi 
în veacul al XIX-lea, într-o perioadă în care imitarea textelor mai vechi prolifera, 
s-au văzut în Franţa încercări de falsificare chiar şi a unor concepții cu privire la 
urbanism. Criticat cu dreptate pentru demolarea unor monumente istorice din 
Paris, prefectul Hausmann apela în 1865 la serviciile unui istoric obscur (Louis 
Lazare) pentru a confecţiona piese justificative, care demonstrau că oraşul nu 
trebuia să devină un azil pentru artişti sau savanţi ci o metropolă în plină 
expansiune. Tot în veacul al XIX-lea, când a proliferat şi moda colecţiilor de 
autografe, unii întreprinzători, falsificatori înnăscuţi, au început să fabrice pseudo 
autografe celebre pe care le asociau unor opere de artă insignifiante spre a le mări 
în acest fel prestigiul şi valoarea. Între falsurile celebre ale secolului al XIX-lea 
putem aminti şi mărturiile prezentate în 1897 în presă de Henry Rochefort pentru a 
proba culpabilitatea căpitanului Dreyfus în fața opiniei publice franceze ( pentru 
detalii Maurice Baumon, În miezul afacerii Dreyfus; Editura Politică, Bucureşti, 
1980). Falsurile documentare sunt evident regretabile, dar menirea istoricului este 
aceea de a găsi răspunsuri întemeiate chiar şi atunci când se confruntă cu acest gen 
de surse. În cazul în care identifică un fals istoric, el are datoria de a informa şi 
asupra rațiunilor confecționării respectivului fals. 

Critica internă vizează interpretarea propriu-zisă a conţinutului unui 
document istoric. Ea nu se rezumă la o simplă povestire a unui text. A interpreta 
un document istoric înseamnă a şti ce întrebări să adresezi documentului pentru ca 
el să-ți răspundă. Pentru o bună interpretare a documentului istoricul trebuie mai 
întâi să înțeleagă specificul respectivului text, modul în care oamenii se comportă 
sau acționează în anumite situaţii şi perioade ale istoriei. Textul documentului 
trebuie apoi raportat la un anume context. Este necesar ca documentul să poată 
ajuta la explicarea faptelor istorice şi, din acest motiv, el trebuie asociat cu 
procesele sau fenomenele istorice ce ne preocupă. Formularea unor explicații 
presupune conexiuni multiple. Însemnătatea unui document este mai mare sau mai 
mică în funcţie de relaționarea sa cu diferite fapte istorice şi efectele pe care le 
produce într-un timp mai lung sau mai scurt. Există diferențe de opinie în 
interpretarea documentelor istorice. Faptul ni se pare firesc dacă luăm în discuţie 
imposibilitatea de a oferi judecăţi dogmatice în domeniul istoriei. Despre anexarea 
de către germani a teritoriului Elssa-Lotharingia prin pacea de la Frankfurt din 
1871, care a pus capăt războiului franco-prusac, există în istoriografie felurite 
interpretări. Am selectat- cu titlu de exemplu- cinci dintre cele mai răspândite 
explicaţii pe marginea acestei prevederi din tratat. 1 Anexarea era îndreptățită 
pentru că teritoriul aparținuse în trecut germanilor, iar Franţa l-a dobândit abuziv 
în secolul al XVII-lea, profitând de slăbiciunile statelor germane. 2 Anexarea se 
justifica prin faptul că locuitorii acestor provincii erau în majoritate şi vorbitori de 
limbă germană. În perspectiva unificării politice a naţiunii germane, ar fi fost de 
neiertat ca această populație să rămână sub dominație străină. 3 Anexarea a 
corespuns necesităților de ordin strategic ale Imperiului nou edificat prin 
construirea unor fortificații puternice, care asigurau protecție în eventualitatea unei 
posibile viitoare agresiuni franceze. 4 Anexarea a reprezentat o gravă eroare 
întrucât a provocat cultivarea ideii de revanşă în Franţa şi, în acest fel, a contribuit 

la periclitarea păcii în Europa. 5 Anexarea a fost cauza formării viitoarelor sisteme 
de alianțe politice şi militare ce au contribuit la declanşarea Marelui Război. Se 
poate observa din expunerea acestor interpretări că judecăţile istoricilor au avut în 
vedere atât impactul pe termen scurt cât şi implicaţiile de durată ale evenimentului. 
În esenţă, aprecierile pe care le brodează istoricul pornind de la informaţia 
furnizată de documentul scris sunt proceduri metodice care conferă evenimentelor 
sau fenomenelor istorice o certă importanță. Raportată la contextul istoric în care 
s-a produs, anexarea provinciilor Alsacia şi Lorena o putem interpreta în directă 
conexiune cu strategia politică gândită de Bismarck. Faptul că evenimentul poate 
fi asociat temei mai ample a originilor războiului mondial din 1914-1918 este o 
constatare întemeiată pe fapte istorice petrecute ulterior. Nimeni în 1871 nu s-ar fi 
gândit cu siguranță că acest eveniment ar putea reprezenta o cauză îndepărtată 
pentru un prezumtiv război mondial. Interpretarea documentului istoric rămâne un 
demers convenţional un atribut al libertăţii de gândire şi de exprimare a istoricului. 
Nu există interpretări şablon decât în situații excepționale, în care istoria poate 
servi ca instrument de propagandă sau este aservită unei anumite ideologii. 
Încercăm să ne înţelegem trecutul cu armele raţiunii şi prin forța imaginaţiei. În 
fond, nu suntem aproape niciodată contemporani cu ceea ce presupunem că s-a 
întâmplat. 


6. Principale metode utilizate în cercetarea istorică 


Termenul metodă provine din limba greacă ( methodos) şi exprimă 
înțelesul de cale sau drum de urmat către atingerea unui anumit obiectiv. Metoda 
în istorie ar putea reprezenta o însumare de mijloace sau procedee verificate pe 
baza cărora din fragmente sau informaţii incomplete despre trecut se pot formula 
raționamente valide. Există încă şi astăzi controverse legate de caracterul ştiinţific 
al disciplinei istorice şi capacitatea ei de a dispune de o metodă proprie. În măsura 
în care acceptăm că istoria este o ştiinţă, ea presupune şi metode specifice de 
investigare. Dacă istoria se integrează categoriei ştiinţelor spiritului ( 
Geistwissenschaften), metodele ei de cercetare ar trebui să fie diferite de cele ale 
ştiinţelor naturale. Este de aceea firesc să ne întrebăm care sunt metodele cu care 
lucrează istoricul. Analizând această problemă, este uşor de constatat că istoria nu 
utilizează doar o singură metodă pentru a-şi formula judecăţile sale. Există o 
diversitate de metode. O parte a lor nu este propriu-zis specifică domeniului ca 
atare. Dimpotrivă, ele aparțin practic altor ştiinţe. Metodele utilizate de istoric se 
diversifică în mod constant în funcție de izvoarele cercetate şi complexitatea 
răspunsurilor ce trebuie formulate în raport cu diferite chestiuni. Dacă — spre 
exemplu- istoricul foloseşte în cercetarea sa izvoare narative, acestea pot face 
obiectul unor investigaţii filologice, utilizând metode specifice acestui domeniu. 
Semantica istorică apelează şi ea la instrumente ale cercetărilor filologice. 
Constituţia ohtroiată valabilă în Franţa domniei lui Ludovic al XVIII lea (începând 
cu anul 1814) purta denumirea de chartă şi semnifica o sumă de privilegii pe care 
monarhul a decis să le acorde poporului în conformitate cu propria sa voinţă. 
Liberalii din statele germane convocați în Parlamentul de la Frankfurt la 1848 

denumeau prin sintagma „adevăratul constituţionalism” ceea ce noi considerăm 
astăzi drept guvernământ parlamentar. Istoria poate împrumuta însă şi metode din 
câmpul investigațiilor sociologice, sau sugestii ale etno-psihologiei. 

Chiar de la începuturile sale, scrisul istoric a făcut apel la felurite metode de 
cercetare. Herodot redacta Istoriile sale mai curând pe baza propriilor constatări 
sau a relatărilor diferiților martori (contemporani sau nu cu evenimentul). Deşi nu 
oferă o perspectivă critică asupra faptelor relatate, încercarea sa rămâne meritorie 
pentru efortul de documentare şi cel de sintetizare într-o formă coerentă a 
informaţiilor dobândite. Herodot este fondatorul unui gen de istorie ( cea narativă) 
extrem de apreciat de contemporani sau posteritate, deşi doar despre Tucidide se 
poate afirma că a dispus de metodă în cercetare şi a fundamentat principii ale 
criticii istorice. Metoda istorică, ale cărei fundamente moderne se regăsesc în 
monumentala operă a lui Gustav Droysen (Enzyklopädie und Methodologie der 
Geschichte), presupune observarea a cel puţin trei componente: heuristica; critica 
şi interpretarea. Heuristica, sau arta de a descoperi ( identifica) izvoare şi de a 
formula probleme în raport cu cercetarea istorică, reprezintă un prim pas esenţial 
al investigațiilor. Chestiunile istorice implică contururi cât mai precise. Ele nu se 
întemeiază pe speculaţii sau abstractizări. La fel se întâmplă şi în cazul izvoarelor, 
care nu sunt selectate întâmplător, ci în directă concordanţă cu problema aflată în 
discuție. Critica reprezintă de fapt dialogul dintre istoric şi izvoare. Istoricul are în 
vedere autenticitatea sursei. Dacă izvorul cercetat se dovedeşte a fi un fals, este 
necesar să poată fi identificate autorul, perioada în care a fost realizat şi 
eventualele motivații. Interpretarea presupune analiza izvoarelor într-o succesiune 
istorică şi exprimă eforturile în direcția construirii unui raționament. Este analizată 
funcția izvorului consultat ( destinația sa); intenția pentru care a fost redactat; 
tendința pe care o exprimă ( dacă este sau nu conform diferitelor judecăţi sau 
puncte vedere exprimate în epocă). Istoricul formulează întrebări documentului şi 
analizează răspunsurile pe care acesta poate să le ofere. Numai astfel se pot emite 
judecăţi valoroase despre trecut. 


Metoda comparativă 

Comparaţia este o modalitate uzuală de exerciţiu al gândirii. Comparăm 
pentru a evalua cât mai obiectiv situaţia noastră ca indivizi, comunități sau națiuni. 
Comparaţia este motorul cunoaşterii. Înțelegerea a ceea ce este particular este 
legată de înţelegerea universalului. Comparaţia ne ajută să distingem accidentalul 
de inevitabil, ocazionalul de ceea ce este permanent. Prin această mişcare ce 
evoluează dinspre particular spre general şi apoi dinspre general spre particular 
este posibil progresul cunoaşterii. Numai analizând o multitudine de cazuri putem 
ordona şi construi o ierarhie. Comparaţia permite deducerea legilor sau elaborarea 
generalizărilor. Pe baza comparațiilor se pot construi analogii, tipologii, se 
stabilesc deosebiri, contraste sau nuanțe, se formulează ipoteze sau se 
fundamentează teorii. În cazul istoriei, implicaţiile comparaţiilor sunt deosebit de 
complexe. În mod evident, fascinaţi de diversitatea comparaţiilor pe care le oferă 
lumea contemporană, ne întrebăm ce anume poate face obiectul comparaţiei 
istoricului. Comparaţia în istorie oferă deopotrivă satisfacţii dar şi deziluzii. Spre 
deosebire de alte domenii ale cunoaşterii, istoria nu se repetă niciodată, după cum 
nici lumea nu este propriu-zis un laborator. Aceleaşi cauze nu vor putea produce 

niciodată rezultate absolut identice, pentru că ele nu se vor putea combina exact în 
acelaşi fel. Evenimentele istorice rezultă mereu dintr-o combinaţie unică de 
factori.  Personalităţile istorice sau chiar oamenii ca individualităţi suportă mai 
greu exigenţele uneori rigide ale comparaţiilor. Reperele comparative se pot 
identifica cu folos doar în măsura în care sunt adaptabile unui context istoric precis 
delimitat. Personajele istorice se deosebesc prin aptitudini, caracter, trăiesc de 
multe ori în epoci diferite şi acționează într-un context clar determinat. Este dificil 
să construim raționamente valide pornind de la asemănări de suprafață uneori chiar 
stupide ca sens. Deşi sunt personalități determinante pentru secolul al XIX-lea, 
Bismarck şi Napoleon Bonaparte rămân până la urmă individualităţi. A compara 
destinul celor doi prin prisma geniului politic de care au dat dovadă ar fi un gest 
inutil, atâta timp cât aparțin cel puţin unor epoci diferite. Dimensiunea 
personalităţii, chiar şi în cazul unor dictatori, este greu de cuantificat prin repere 
comparative lesne de observat. Judecând după fapte atât Hitler în Germania cât şi 
Stalin în URSS se fac vinovaţi de crime aproape fără precedent. Cu toate acestea, 
asemănarea consecințelor politicii pe care au promovat-o nu presupune şi 
similitudini în privinţa ideologiilor pe care le-au proliferat. 

Istoricul are la dispoziţie un câmp variat al comparaţiilor. Se pot stabili 
repere comparative asupra structurilor sociale, sistemelor politice sau juridice, 
tipurilor de comportament, reprezentărilor mentale, doctrinelor şi marilor 
ideologii, dar întotdeauna este necesar să se stabilească măsura în care comparaţia 
se justifică şi ajută la formularea unor raționamente veridice. Este necesar să se 
evite comparaţiile forțate, întrucât ele conduc de obicei la judecăţi exagerate. O 
comparație între aşezarea insulară a Angliei şi a Japoniei ar putea avea 
semnificație dacă studiem evoluţia celor două națiuni ca puteri maritime angajate 
în dispute coloniale, în vreme ce o comparaţie între Elveţia şi Ciad ( state fără 
ieşire la mare) nu ar prezenta în acelaşi sens un interes deosebit. Este aşadar 
important în domeniul istoriei nu doar ceea ce se compară ci şi felul în care se 
compară. Câmpul investigațiilor istorice fiind foarte extins, valoarea comparaţiei 
se poate proba prin felul în care rezultatele unei astfel de anchete se regăsesc în 
explicaţii sau teorii. 


Metoda statistică 

Termenul de statistică a fost folosit mai întâi de către profesorul Gottfried 
Achenwall la Göttingen în anul 1746, dar importanţa statisticilor pentru studiile 
istorice avea să fie probată de cercetătorul A.S. von Schoelzer, cel care remarca 
faptul că „statistica este istoria în repaus, iar istoria statistica în mişcare.” 
Înregistrări cu caracter statistic au existat încă din perioada antichităţii, iar în Evul 
mediu preocupările în acest sens s-au multiplicat ( înregistrarea naşterilor, 
căsătoriilor şi a deceselor de către parohii; consemnarea veniturilor, cheltuielilor 
sau a tranzacţiilor bancare în diferite tipuri de registre; evidențe privind structura şi 
distribuţia proprietăţii, etc.). În ciuda interesului evident pentru înregistrările de 
ordin statistic şi a utilității lor în plan administrativ, domeniul nu a beneficiat decât 
în modernitate de abordări propriu-zis ştiinţifice. Orizontul înregistrărilor de ordin 
statistic s-a extins considerabil în timpurile moderne (demografie, societate, 
economie, religie, politică, armată, etc). Birocraţia statului modern avea nevoie de 
felurite şi regulate evidențe pentru a asigura o administraţie eficientă. Au apărut 

treptat condiţii prielnice pentru fundamentarea statisticii sociale şi istorice. Chiar 
înainte de Revoluţia franceză, evidența naşterilor, căsătoriilor sau a deceselor 
devenise strict reglementată. Cu toate acestea, primul recensământ general al 
populaţiei s-a desfăşurat în Franţa abia în anul 1801. Începând cu anul 1821 
practica recensămintelor avea să se permanentizeze cu o periodicitate de cinci ani. 
Şi în Statele Unite, primul recensământ s-a desfăşurat în anul 1790, iar ulterior 
operațiunea devenit regulată, repetându-se o dată la zece ani. Evidenţele fiscale, 
funciare sau contabile, scrutinurile electorale, referendumurile sau plebiscitele au 
lărgit şi ele câmpul observațiilor statistice. Cifrele permit identificarea reperelor 
cantitative ale trecutului. Dincolo de seriile statistice rămân însă oamenii, cei care 
reprezintă prin trăirile şi acțiunile lor obiectul adevăratei investigații istorice. 
Adaptarea statisticii la interpretarea istorică trebuie înțeleasă ca o metodă de 
informare. Componenta cantitativă nu se poate niciodată substitui valorilor 
spirituale. Cifrele nu trebuie să-l deruteze pe istoric, întrucât, statisticile, oricât de 
perfecţionate ar fi ele, conţin totuşi şi suficient de multe erori. Există şi situaţii în 
care falsificarea statisticilor a devenit o practică obişnuită. Cunoscutul om de stat 
britanic, Winston Churchill, părea chiar îndreptăţit să declare că nu crede decât în 
adevărul statisticilor fabricate de el. Judecăţile fundamentate doar pe criterii 
cantitative sunt vulnerabile datorită tendinței de a exagera sau nesfârşitelor erori 
umane. Mult timp s-a considerat -chiar şi pentru societățile moderne- că atributul 
de mare putere pe scena politicii internaţionale îl conferă suprafața şi populaţia 
unui anumit stat. Exemplul Rusiei, supranumită şi colosul de la răsărit, părea o 
dovadă extrem de relevantă. S-a dovedit însă, în anumite conjuncturi istorice, că 
acest atribut poate fi conferit şi unor state cu o suprafaţă mai redusă şi un număr de 
locuitori mai mic ( cazul Sardiniei la Congresul de pace de la Paris din 1856). 
Alteori, rolul statisticilor a fost supraevaluat şi în exprimarea ponderii diferitelor 
culte la nivelul populaţiei unui stat. Au apărut confuzii, frecvent întâlnite în plan 
religios, între numărul celor care se declară practicanți ai unui anumit cult religios 
şi numărul practicanților propriu-zişi. Rolul maselor în revoluţii sau revolte sociale 
a fost şi el adesea supraestimat. Cifrele au oferit un suport îngust şi explicaţiilor 
privind destinul unor națiuni angajate în războaie ( cazul Rusiei sau al Austro- 
Ungariei în timpul Marelui Război). Cercetătorul care apelează la statistică în 
argumentarea diferitelor ipoteze sau teorii trebuie să recepteze cu prudenţă acest 
gen de informaţie, să o verifice apelând la alte surse sau metode de cercetare. 

În afara statisticilor, istoricul poate apela şi la analiza regresivă în efortul 
său de reconstituire a trecutului. Cercetarea unui aspect dintr-o anumită problemă 
poate presupune şi unele trimiteri la starea de lucruri existentă anterior. 
Înțelegerea — spre exemplu- a caracteristicilor de ordin propagandistic ale 
regimului sovietic din Rusia ar fi incompletă fără valorificarea moştenirii lăsată de 
țarism. Analiza regresivă facilitează o mai bună cunoaştere a originilor unui 
eveniment sau proces istoric. Moştenirea trecutului mai îndepărtat ajută la 
înțelegerea perioadelor istorice mai recente. Metoda regresivă devine cu atât mai 
aplicabilă acolo unde lipsa de documente pentru o anumită epocă poate fi suplinită 
prin deducţii pe seama documentelor existente pentru perioada imediat următoare. 
Ea înlesneşte stabilirea anumitor fapte prin comparație, atunci când nu există un alt 
mijloc de a le fixa în mod autonom. Rămâne legitim efortul de a circumscrie cît 
mai precis efectele, starea prezentă a lucrurilor pentru a ajunge apoi pe firul 

cauzalităţii la origini. Ea reclamă din partea istoricului capacitatea de a sesiza ceea 
ce este specific sau în concordanță cu spiritul unei epoci. Adeseori ea este utilizată 
în estimări demografice. Pornind de la cifre actuale, printr-un calcul răsturnat, se 
poate obține cu aproximaţie situația demografică dintr-o altă perioadă. 

Metodele de cercetare utilizate de istoric sunt evident cu mult mai 
numeroase (stratigrafia, etnografia, cartografia, lingvistica, etc.). Este însă 
important ca metodele de cercetare utilizate, eventual asocierea lor, să conducă 
spre explicaţii obiective, întemeiate pe analiza atentă a diferitelor categorii de 
izvoare. Metoda face posibilă cercetarea, iar cercetarea rămâne esența cunoaşterii 
şi a progresului. 


7. Adevărul în istorie 


Problema adevărului în istorie rămâne şi astăzi o chestiune controversată. Există 
suficient de multe opinii consacrate ( Cournot, Paul Veyne, Raymond Aron) care 
susțin că istoria nu poate prezenta adevărul întrucât, departe de a fi o ştiinţă, ea se 
prezintă mai curând ca o artă ce presupune dobândirea unei anumite experienţe. 
Ea este inseparabilă de istoric, cel care selectează şi ordonează evenimentele din 
trecut potrivit propriilor sale convingeri. Din acest motiv, susțin contestatarii, 
niciodată doi istorici nu vor oferi exact aceleaşi explicaţii cu privire la acelaşi 
eveniment sau fenomen cercetat. Fiecare generație de istorici rescrie storia 
potrivit unor convingeri diferite. Adevărul absolut în istorie rămâne astfel mai 
curând o utopie decât o certitudine. Obiectivitatea este una dintre acele 
caracteristici care trebuie să fie prezentă în orice cunoaştere ce se revendică a fi 
ştiinţifică. În cazul cunoaşterii istorice este foarte important ca obiectivitatea 
istoricului să nu se confunde cu onestitatea. În fond, istoricul nu poate fi obiectiv 
decât în măsura în care îşi certifică prin raționamentele sale propria onestitate. El 
trebuie să abordeze trecutul cu detaşare, fără ură şi părtinire, să nu spună lucruri 
false sau să le treacă sub tăcere pe cele adevărate. Dar, deşi întrunită această 
calitate, ce ţine mai curând de buna credință a celui ce sondează trecutul, opera 
istorică poate suferi datorită lacunelor documentării sau varietăţii experienţelor pe 
care le transmite. Istoricul poate greşi în detalii, indus în eroare de martorii 
interesaţi, de circumstanţe obscure, sau propria mărginire de spirit. Istoria nu este 
imposibil de cunoscut, însă rămâne cel puţin la fel de complexă şi bogată în 
experiențe ca şi lumea în care trăim. În lumina izvoarelor istorice, expunerile 
despre trecut sunt cel mai adesea diferite. Istoria reflectă un gen de cunoaştere 
indirectă despre fapte sau evenimente la care nu am fost contemporani. Ea implică 
alegere, selecţie, fragmentarism şi subiectivitate.  Lacunele documentării sau 
posibilitatea de a cerceta în lumina celor mai edificatoare şi diferite izvoare 
influențează gradul de obiectivitatea al discursului despre trecut. Opera istorică nu 
poate fi total detaşată de experiența sau personalitatea celui care o scrie. 
Experienţa istorică se dobândeşte în urma anilor de studiu, nu este rodul unei 
cercetări ci al uceniciei. Adevărul ţine de istoric, iar acesta trăieşte pătruns de 
ideile epocii, atent la nevoile celor din jur şi la propriile exigenţe. Din acest motiv, 
varietatea experienţelor personale poate influența şi ea caracterul obiectiv al 

expunerii. Istoricii pot deveni subiectivi prin însăşi alegerea temelor cercetării. 
Unii vor considera că rolul maselor trebuie neglijat în favoarea personalităților, 
alții vor găsi de cuviință să privilegieze politicul în defavoarea socialului sau 
economicului, după cum se poate întâmpla ca istoria națională să prezinte interes 
mai mare decât cea universală. Istoricii selectează din trecut acele fragmente ce 
dau un anumit sens existenţei oamenilor sau culoare unei epoci. Nici un istoric 
care relatează despre răscoale ţărăneşti nu va prezenta moment cu moment viaţa 
celor care însuflețesc evenimentul şi, cu toate acestea, expunerile se revendică a fi 
obiective. Nu este scopul istoriei de a prezenta interminabile descrieri ale vieții 
unor oameni despre care ştim destule lucruri fără să ne fie contemporani. Rostul 
istoriei şi miza obiectivităţii ei constă în a surprinde esențialul, legile sau 
fenomenele de amploare care au influenţat evoluția omului în timp. Asupra 
obiectivităţii operei istorice grevează însă şi alți factori. Pentru a atinge scopul pe 
care şi-l propune, istoricul se raportează la trecut cu ideile timpului său. Cercetarea 
diferă în funcție de abordările teoretice sau curentele istoriografice, apartenenţa 
ideologică sau socială, convingerile morale sau chiar constrângerile religioase ale 
istoricului. Istoria defineşte în egală măsură ceea ce s-a petrecut cu adevărat şi 
reconstituirea a ceea ce s-a petrecut, trecutul în desfăşurarea sa obiectivă şi 
discursul despre trecut. Cele două semnificaţii sunt departe de a fi echivalente. 
Ceea ce denumim uzual prin istorie este discursul nostru despre trecut, o imagine 
inevitabil incompletă, simplificată sau deformată pe care o recompunem neîncetat 
în prezentul propriei noastre existenţe. Istoria reală este un depozit inepuizabil şi 
nestructurat de evenimente, procese şi fenomene, pe care încercăm să le ordonăm 
şi să le interpretăm. Prin efortul său de a face trecutul inteligibil, istoricul îşi asumă 
infinit mai multe riscuri decât oricare alt contemporan al său. Deşi expunerea se 
doreşte a fi coerentă sau obiectivă, ea rămâne un gen de „ficțiune” întocmită cu 
materiale ,„„ adevărate”. Lucien Febvre susținea că „istoricul nu este cel care ştie ci 
cel care caută”. În măsura în care admitem că adevărul faptelor istorice se poate 
verifica, rămâne în discuţie ierarhizarea şi înlănțuirea lor cauzală, ceea ce 
presupune aşezarea într-o schemă cognitivă elaborată de istoric. Istoria „aşa cum a 
fost ea cu adevărat” rămâne un deziderat. Nu există doar un singur adevăr despre 
trecut ci o sumă de explicații plauzibile, şi tocmai incapacitatea istoriei de a oferi 
justificări dogmatice îi conferă o nealterată vitalitate. 

Istoria fiind amestecată cu mitul, datoria criticii este să o demistifice. 
Prezenţa mitului în istorie este o realitate ce nu poate fi trecută cu vederea. 
Exagerări şi mituri acompaniază istoria pe tot parcursul ei. A le identifica şi 
elimina rămâne sarcina, deloc uşoară, a istoricului. Există astăzi o tendință, uneori 
chiar privilegiată în studiile istorice, de valorizare a demersului demitologizant. 
Disocierea mitului de realitatea istorică, o preocupare nu tocmai recentă, continuă 
să fascineze şi să câştige noi reprezentanți. Cu toate acestea, în ciuda efortului 
evident spre obiectivizare, incertitudinile rămân. Este posibilă distincția mit - 
realitate atâta timp cât istoria ca desfăşurare în timp este ea însăşi creatoare de 
mituri ? Mircea Eliade aprecia că funcția esenţială a mitului este de a furniza 
arhetipuri, modele exemplare, valabile oricând. Miturile sunt cele mai vechi 
amintiri ale lumii iar istoria, ca discurs despre trecut, nu reprezenta la începuturile 
ei decât un mit colectiv, devenind mai aproape de zilele noastre o ştiinţă interesată 
să cuprindă cât mai mult, inclusiv propriile mituri. Istoria caută astăzi să 

îndepărteze tot mai mult vălul mitizant al aparențelor. Sursă de inspiraţie în 
literatură sau artă, mitul a devenit deja o prezenţă obişnuită în discursul 
romanticilor târzii şi în epoca renaşterii naţionale a popoarelor. Geneza şi evoluția 
miturilor reprezintă un proces inerent ființei umane. Căutând să elimine miturile 
spre a cunoaşte mai bine trecutul, istoria riscă de fapt să producă altele noi. Munca 
istoricului rămâne un efort continuu în direcția obiectivizării discursului. Există în 
orice operă istorică o anumită notă de subiectivism, ceea ce presupune o anumită 
relativizarea a adevărului, dar nu întotdeauna o mistificare a sa. Misiunea 
istoricului rămâne aceea de a informa contemporanii şi posteritatea despre 
adevărul celor petrecute cândva. Va reuşi în această dificilă misiune în măsura în 
care va putea căuta în profunzimea surselor şi va găsi de cuviinţă a le confrunta. 
Detaşarea de incertitudine, aparențe sau chiar falsuri reprezintă o condiţie 
indispensabilă, întrucât, cel mai adesea, adevărul pa care dorim să-l aflăm nu ni se 
relevă la orice interogaţie naivă. Este necesar să înțelegem spiritul epocii, să-i 
cunoaştem cât mai bine pe oamenii la care ne referim, pentru a relata apoi despre 
însemnătatea faptelor lor adevărate sau mistificate. 


8. Actualitatea istoriei 


Într-o lume supusă tot mai intens interogaţiilor şi contestării, este firesc să ne 
întrebăm dacă istoria, martora timpurilor şi veritabil tezaur al experienţelor umane, 
mai rămâne actuală prin chiar sensul învățăturilor ei. Ce putere mai pot avea 
semnificaţiile trecutului într-o lume ce se doreşte tot mai mult eliberată de 
obsesiile pe care istoria le-a creat? Ar putea fi istoria ignorată de contemporani 
fără ca urmările acestei atitudini să se răsfrângă negativ asupra destinelor 
individuale şi ale marilor colectivităţi? Fără a încerca în mod explicit să răspundă 
acestui gen de interogaţii, Nicolae Iorga constata cu îngrijorare, într-o intervenție 
radio din ianuarie 1939, că dezbaterile academice pe teme de medicină adunau 
infinit mai mulți participanţi decât cele care abordau teme ale istoriei, faţă de care 
chiar profesorii sau studenţii direct interesați manifestau o oarecare reținere. 
Pornind de la această deloc surprinzătoare constatare a distinsului istoric român, 
este cazul să încercăm a discerne importanţa studiilor istorice pentru 
contemporani, impactul trecutului asupra înțelegerii prezentului. Cunoaşterea 
istorică poate împiedica repetarea unor erori ale trecutului de către contemporani, 
dacă se admite cultivarea a ceea ce este mai prețios la oricare dintre popoarele 
lumii civilizate. Istoria reprezintă într-un sens mai larg, ca aventură în meandrele 
trecutului, un instrument de autocunoaştere prin apelul la experiența înaintaşilor. 
Ceea ce interesează sub acest aspect nu mai este atât trecutul în sine, ci trecutul 
raportat la nevoile prezentului şi la perspectiva dezvoltării viitoare. Istoricul este în 
măsură să stabilească analogii şi paralelisme din care actualitatea poate obţine 
suficient de multe foloase. Istoria constituie memoria, conştiinţa popoarelor. În 
sensul unei veritabile pedagogii naționale, ea se exprimă şi în forma unei legături 
de neînlocuit între diferite generaţii. Fiecare dintre noi are strămoşi, iar 
conştientizarea acestui fapt implică apelul la istorie, acolo unde orice comunitate 
responsabilă îşi trage seva propăşirii morale. Din acest motiv, istoricul îşi asumă 

răspunderea nu numai faţă de trecut, ci şi față de prezent. Nicolae Iorga aprecia că 
istoricul este un bătrân prin experienţă al nației sale. El face parte din popor, îi 
înfăţişează viaţa şi poartă în suflet răsunetul triumfurilor şi al înfrângerilor 
câştigate sau suferite timp de secole. Acest gen de observaţii ajută chiar la 
conturarea imaginii unui nou tip de istoric, care ştie să împace exigența şi 
finalitatea ştiinţifică a discursului despre trecut cu rosturile sale civice. El este în 
egală măsură critic şi entuziast, modest şi orgolios, militant şi contemplativ. 
Preocuparea față de actualitate a devenit chiar din antichitate o constantă a 
cercetărilor istorice. Istoriile lui Herodot prezentau evenimentele scurse până în 
copilăria autorului, tocmai pentru ca „faptele oamenilor să nu pălească prin 
trecerea vremii”, iar Tucidide scria chiar istorie contemporană, convins că un 
istoric serios nu trebuie să se preocupe de trecut ci de prezent. Chiar şi în secolul al 
XIX-lea, istoricul nu abandonase nimic concret din câmpul actualităţii. 
Tocqueville exalta democraţia din America, iar Jules Michelet sau Heinrich von 
Treitschke deveniseră un fel de profeți ai propriului neam. O vreme s-a considerat 
însă că istoricul poate oferi imagini autentice despre trecut, în măsura în care el se 
poate identifica, prin trăire, cu epoci, personaje sau situaţii pe care le cercetează. 
Prezentul nu reprezenta pentru istoric decât punctul de plecare spre o lume unde se 
consumă adevărata aventură a cunoaşterii sale. În realitate, trecutul şi prezentul se 
află într-un dialog permanent, necesar, inevitabil. În plus, experienţa trecutului 
putea oferi predicții referitoare chiar şi la viitor. Este exact ceea ce Nicolae 
Bălcescu încerca să demonstreze în lucrarea sa Mersul revoluției în istoria 
românilor. Profilul viitoarei revoluții la români putea fi intuit prin analiza 
revoluțiilor deja înfăptuite. Misiunea istoricului este în esenţă aceea de a înțelege 
şi a explica. El încearcă un fel de lectură a lumii pentru cei ce sunt contemporani şi 
posteritate. Explicaţiile sale servesc la înlăturarea îndoielilor cu privire la trecut şi 
la identificarea motivaţiilor ascunse ale comportamentelor. În istorie cauzele nu 
acționează în mod mecanic, previzibil, ci în funcție de sensibilități, emoții sau 
gânduri ale oamenilor. A înțelege presupune a cunoaşte trăirile oamenilor, 
gândurile şi sentimentele lor. Este exact ceea ce el, nu fără dificultate, trebuie să 
explice contemporanilor. 

Istoria poate fi aşadar un instrument util de analiză a prezentului. Ea 
reprezintă un veritabil tezaur de experiențe umane, memoria colectivă a unei 
națiuni. Presiunea trecutului apasă asupra contemporanilor. De aceea sarcina 
asumării trecutului nu este una deloc facilă. Au existat evident şi situaţii în care 
exigenţele prezentului nu au îngăduit identificarea deplină cu înfăptuiri ale 
trecutului, mai ales atunci când acestea din urmă s-au dovedit a fi monstruoase 
crime sau barbarii. Un exemplu elocvent l-a reprezentat asumarea 
responsabilităților derivând din tenebroasa istorie a Holocaustului. Nu puţini au 
fost aceia care au preferat ca trecutul să nu revină atât de obsesiv în atenţia 
contemporanilor. Dar tocmai exemplele sale pot alimenta speranţa că greşelile nu 
se vor mai repeta. Au existat în istorie numeroase încercări de falsificare a 
trecutului sau de ştergere completă a memoriei colective a unei naţiuni. În general, 
ele au corespuns unor politici mai largi de deznaționalizare sau au întregit proiecte 
utopice ale regimurilor totalitare cu privire la unele vremelnice hegemonii. A 
rămas certitudinea că distrugerea memoriei colective a unei națiuni reprezintă un 
fapt chiar mai grav decât exterminarea fizică. Redresarea unei națiuni, indiferent 

de forma de oprimare căreia i-a căzut victimă, devine imposibilă fără trecut. 
Istoria rămâne mereu actuală tocmai pentru că nu poate fi uitată. Oricât de 
obsesivă ar părea pentru unii contemporani, întoarcerea spre trecut rămâne o 
necesitate. Ea reprezintă un exercițiu de igienă morală într-o lume tot mai 
amenințată de violență şi dezgust. 


9. Cunoaşterea istorică 


Cunoaşterea istorică rămâne o problemă controversată în cercetările 
dedicate teoriei sau filozofiei istoriei. Principalul obiect al controverselor este legat 
de posibilitatea de a accede la o formă de cunoaştere ştiinţifică cu ajutorul 
investigațiilor istorice. Argumentele contestatarilor pornesc în general de la ideea 
că storia studiază faptele trecutului, iar acestea nu pot fi reînviate sau observate 
direct. Cunoaşterea istorică nu poate fi decât indirectă şi subiectivă. Ea ar fi croită 
după tiparul unor documente mutilate care nu oferă decât înțelegere parțială asupra 
realității. Trecutul nu poate fi reconstituit integral. Istoricul nu poate pretinde că 
ştie ce a reprezentat Imperiul Roman sau Rezistenţa franceză din 1944, ci doar 
ceea ce se mai poate cunoaşte încă despre ele. Cunoaşterea istorică rămâne 
tributară istoricului. Nu poate fi separată de existenţa umană şi rămâne o formă 
indirectă de comunicare, strict intelectuală realizată între indivizi ce aparțin unor 
epoci sau civilizaţii diferite. Reuşim să reconstituim sisteme de gândire, sau 
sisteme de valori, să le explicăm prin raportarea la diferite împrejurări, dar rareori 
putem surprinde, în întreaga sa complexitate, existenţa oamenilor care trăiesc într- 
un univers despre care aflăm doar prin mijloace indirecte. În ciuda acestor 
argumente solide, considerăm că totuşi, cunoaşterea istorică este posibilă dacă 
cercetătorul dispune de izvoare cât mai diverse şi pertinente; stăpâneşte 
principalele metode de investigaţie sau dacă dispune de spirit critic şi capacitate de 
înțelegere a oamenilor ce trăiesc în epoci diferite. Istoricul nu îşi propune şi nici nu 
poate izola trecutul în stare pură. Deşi nu participă direct la evenimentul relatat 
sau nu cunoaşte decât mijlocit oamenii epocii, el dispune totuşi de un alt avantaj. 
Beneficiază de documente mai puțin, sau chiar deloc accesibile celor care trăiesc 
istoria în mod spontan, inconştient. Acestea îl ajută să reconstituie faptele istorice 
într-o viziune mai cuprinzătoare, iar detaşarea în timp îi oferă posibilitatea unei 
construcții integratoare. Există două ipostaze diferite ale trecutului pe care istoricul 
le analizează în investigația sa. Este vorba pe de o parte de ceea ce ar putea 
reprezenta un dat istoric obiectiv ( faptele în toată complexitatea şi grandoarea 
lor), iar, pe de altă parte, de trecutul văzut de istoric, discursul, ce poate îmbrăca 
semnificaţii uneori subiective. Cunoaşterea istorică este posibilă, verificabilă, 
atunci când mai multe mărturii supuse unui riguros examen critic, converg spre 
acelaşi rezultat. În măsura în care obiectul cunoaşterii istorice îl reprezintă oamenii 
şi experienţele lor, se poate vorbi despre o anumită notă de subiectivism. Faptul că 
a existat sau nu bătălia de la Waterloo nu mai reprezintă o controversă. 
Documentele certifică desfăşurarea acestui eveniment. Dificilă în perspectiva 
cunoaşterii istorice rămâne explicarea acestui moment. Istoricul nu va putea 
cunoaşte experiența fiecărui participant la această confruntare. La rândul lor, 


43 


participanţii nu puteau nici ei cunoaşte amănunțit fiecare detaliu, exact ceea ce s-a 
petrecut. Ei rămân totuşi individualități, oameni diferiţi în privința experienţei, a 
vîrstei şi chiar a etniei (francezi, englezi, prusieni, scoțieni) . Percepția lor, 
determinată şi de gradul de implicare, nu poate fi decât incompletă şi diferită prin 
raportarea la eveniment. Chiar în aceste condiţii, putem vorbi despre cunoaştere 
istorică, în măsura în care acceptăm că scopul acesteia nu este a imagina trecutul 
într-o formă statică, iar oamenii drept simple obiecte de laborator. Istoricul caută 
să pătrundă în conştiinţa celuilalt. El observă din exterior, nu-şi poate reprezenta 
eroul aşa cum acesta s-a gândit pe sine, nu poate reflecta bătălia aşa cum a văzut-o 
generalul. Caracteristică pentru istorie rămâne înțelegerea retrospectivă a devenirii 
umane. Într-un anumit moment, un individ poate reflecta la trecutul său, la o 
colectivitate, sau chiar la omenire în evoluția sa. De aceea originea cunoaşterii 
istorice nu trebuie căutată în memorie sau în timpul trăit ci în reflecţie şi 
observare. 

În măsura în care individul nu accede la istorie decât prin acţiunea 
exercitată asupra devenirii colective, se pot observa şi anumite limite ale 
cunoaşterii istorice. Istoricul nu poate cunoaşte trecutul decât în funcție de ceea ce 
îi relevă documentele. Cunoaşterea istorică depinde de pregătirea şi capacitatea de 
înţelegere a vieţii în toată splendoarea sa. În plus, fără a înţelege mai multe sau 
mai puţine lucruri, vom proceda mereu în acelaşi fel. Cunoaşterea istorică îşi poate 
lărgi orizontul, evenimentele pot fi cercetate într-un mod elaborat, dar niciodată 
înlocuite. Se poate ca astăzi să se cunoască mai multe lucruri despre democrația 
ateniană, decât ştiau chiar grecii în epoca lui Pericle? Aparent putem nega 
progresul cunoaşterii istorice, pornind de la constatarea că odată cu trecerea 
timpului sporeşte mai mult numărul întrebărilor comparativ cu cel al învățăturilor 
pe care ea poate să ni le ofere. În realitate credem că fiecare generaţie de istorici îşi 
trăieşte propria aventură a cunoaşterii în dialogul neîntrerupt cu trecutul. Este o 
provocare căreia îi răspundem convinşi că mereu vor exista în trecut oameni şi idei 
ce îşi aşteaptă interpreţii. 

O altă chestiune ce poate fi explorată şi în dimensiunea cunoaşterii istorice 
se referă la ponderea şi maniera de investigare a temelor de istorie naţională sau 
universală în orizontul tot mai diversificat al preocupărilor istoricului. Departe de a 
fi nouă, problema pare astăzi să fi pierdut din actualitatea de odinioară, deşi, 
credem, răspunsurile încă nu s-au epuizat. Nicolae Iorga considera că istoria 
universală nu reprezintă o colecție de istorii naționale fără un numitor comun, ci 
un organism viu, în plină afirmare ce trăieşte prin propriile sale resurse. 
Cunoaşterea istorică vizează deopotrivă aspecte de ordin naţional şi universal. Ea 
nu poate ocoli dimensiunea universală, pentru că omenirea nu o poate neglija în 
efortul de a-şi identifica începuturile. Scrisul istoric nu a cunoscut la începuturile 
sale controversele legate de abordări în spirit naţional sau în viziune universală. Pe 
atunci nu existau naţiuni sau state naţionale, iar oamenii trăiau în ideea universală. 
Odată cu formarea națiunilor, în plină epocă modernă, au apărut noi controverse în 
legătură cu locul şi rolul popoarelor în ierarhia civilizaţiilor. Amprenta geniului 
național a devenit relevantă şi pentru cercetarea istorică. S-a dovedit astfel că 
beneficiile cunoaşterii istorice nu se răsfrâng doar asupra oamenilor politici sau a 
diplomaților, ci dimpotrivă, caută să cuprindă membrii dintre cei mai diferiţi ai 
societății contemporane. Pe acest fond al redescoperirii trecutului glorios şi al 


44 


identificării cu marii eroi ai neamului, istoriile naționale au devenit şi ele prilej de 
dispută. Orice popor sau națiune îşi descoperă, prin raportarea la istoria universală, 
locul său în patrimoniul cultural al omenirii, amprenta proprie în succesiunea 
civilizaţiilor. Istoriile naţionale nu trebuie să reprezinte însă doar expunerea a ceea 
ce separă sau învrăjbesc popoarele, ci şi a factorilor care le armonizează existenţa. 
Ele nu trebuie să reprezinte terenul în care se consumă frustrările sau pasiunile 
exacerbate de conflicte nestinse peste timp. Cunoaşterea şi ilustrarea geniului 
național nu presupune denigrarea valorilor pe care le-au cultivat alte popoare, ci 
tocmai înțelegerea şi explicarea lor. Din acest motiv, exagerările în sens național, 
oricât de întemeiate ar părea în conştiinţa anumitor oameni, nu pot sluji adevărului 
şi limitează drastic posibilităţile reale ale cunoaşterii istorice. Înțelegerea istoriei 
naționale devine posibilă abia atunci când raportarea la trecut se poate face fără 
ură şi părtinire. Ea nu se poate înfăptui decât în cadrul mai larg al istoriei 
universale. 


10. De la „istoria totală” la „istoriile speciale” 


Problema asupra căreia ne propunem să stăruim are în vedere o 
controversă firească atunci când încercăm să definim obiectul cunoaşterii istorice 
şi să conştientizăm măsura în care răspunsurile noastre despre trecut vizează doar 
suprafața unor fenomene sau profunzimea lor. Ne întrebăm în mod firesc dacă 
există o singură istorie, cea care, într-o formulă integratoare, implică o multitudine 
de aspecte ce caracterizează viața publică sau privată a indivizilor şi a 
comunităților din trecut, sau dacă putem vorbi despre istorie ca abordare a 
trecutului într-o viziune limitată, fie ea politică, economică, socială, culturală, etc. 
Care este menirea discursului istoric? Aceea de a prezenta o sinteză despre trecut 
sau de a reflecta cât mai fidel asupra unei singure dimensiuni, mai mult sau mai 
puţin limitată ? A analiza evoluția istorică oraşelor în Franța secolului al XVIII-lea 
este mai puţin relevant decât a realiza o istorie a Franţei în acelaşi veac ? Evident 
că nu este simplu de răspuns acestor întrebări. S-a crezut o vreme că istoria totală, 
abordarea sintetică, panoramică asupra trecutului presupune cunoaşterea evoluției 
statelor sau analiza fenomenelor politice atât în dimensiunea lor internă cât mai 
ales externă. Tendinţa nu era deloc întâmplătoare dacă ne gândim că statul în 
general, dar mai ales statele naţionale, în perspectiva intereselor colective, 
influențează, prin politici specifice, aspecte multiple ale existenței umane. 
Instituţiile statului sau politicile specifice pe care acesta le promovează asigură 
securitatea internă, bunăstarea materială şi progresul ştiinţei sau al culturii. În acest 
fel, cercetând istoria statelor am putea găsi răspunsuri pe marginea problemelor ce 
caracterizează în mare parte interesele colective (publice) ale individului. La 
rândul ei, politica influențează în mod direct destinul unor mari colectivități sau 
grupuri umane. Dacă, cel puţin în viziune aristoteliană, politica implica noțiunea 
de etică, însemnînd de fapt un teren de acţiune pentru realizarea binelui comun, a 
fericirii ( gr. eudaimonia), pentru timpurile moderne, viziunea consacrată în 
tradiția scrierilor lui Macchiavelli, accentua asupra faptului că ea reprezintă o artă 
prin care se obține sau se păstrează puterea. Politica nu implică în mod necesar 

principii ale eticii, pentru că, istoria a demonstrat-o în repetate rânduri, se poate 
uneori instrumenta chiar răul în numele binelui. Ca atare, abordarea prioritară a 
politicului s-a considerat a fi misiunea de căpătâi a istoricului. Evenimentul politic 
a devenit determinant, întrucât implicaţiile sale vizau ansamblul intereselor 
colective. Istoria panoramică, istoria totală se confunda până la un punct cu istoria 
statelor sau cea politică. Cu toate acestea, o parte însemnată a existenţei 
individului nu se plasează exclusiv în dimensiunea intereselor colective, ce pot fi 
abordate în lumina politicii sau a vieţii de stat. Reprezentările mentale, 
convingerile religioase, profunzimea gândirii, stările de spirit sau atitudinile ce 
derivă din comportament reprezintă aspecte pe care nu le pot explica doar factorii 
politici sau rigorile vieţii de stat. Fenomenele politice nu pot nici ele să fie înțelese 
în profunzime fără a face apel la investigații uneori de natură economică, socială, 
culturală sau chiar analize ale psihologiei de grup. Să ne imaginăm că abordăm ca 
temă de cercetare problema rivalităţii franco-germane în perioada cu prinsă între 
pacea de la Frankfurt şi odioasa crimă de la Sarajewo, ce a împins irevocabil 
Europa şi lumea spre un război catastrofal. Vom analiza componenta politică a 
acestei rivalități şi vom constata că ea se rezumă la două aspecte esenţiale: pierderi 
teritoriale ( Alsacia şi Lorena administrate de germani); anularea supremaţiei 
franceze în politica europeană odată cu întemeierea Reich-ului german. Factologic, 
reperele acestei rivalități au ieşit permanent la suprafață prin numeroase incidente, 
care au pus, sub presiunea publicului, diplomaţia celor două state vecine în situații 
dintre cele mai delicate. Nu vom putea înțelege niciodată resorturile adânci ale 
acestui conflict, dacă ne vom raporta doar la componenta politică sau diplomatică. 
Este necesar să cunoaştem antecedente ale acestei rivalități, să înțelegem care sunt 
cauzele ei mai îndepărtate, de când datează ea de fapt. În acest sens, investigaţiile 
de natură ideologică sau imagologică ne sunt de mare folos. Vom putea constata că 
a existat, mai presus de rivalitatea între două state, o dispută, forjată mai ales pe 
teren ideologic, între două naţiuni care au înţeles în mod diferit şi contradictoriu 
rolul pe care îl au de îndeplinit în patrimoniul culturii universale. A existat, cu alte 
cuvinte, un fundament istoric ce a amplificat rivalitatea politică atât de evidentă 
mai ales pentru anii ce au urmat conflictului militar şi umilinţei de la Sedan. Se 
poate însă observa că treptat, mai ales în ultimul deceniu al secolului al XIX-lea, 
intensitatea acestei rivalități istorice a scăzut mult în intensitatea. În pragul 
războiului din 1914, nu atât națiunea cât interesul de stat a făcut posibilă o 
confruntare pe care în resorturile gândirii lor, mulți dintre francezi sau germani nu 
o doreau. 

Supremaţia factorilor politici în ancheta istorică a suportat numeroase 
contestaţii. Pentru o vreme, cele mai evidente critici au venit din direcția 
materialismului istoric. Istoricii marxişti reproşau lipsa unei concepții teoretice şi 
proliferarea unei viziuni istorice depăşite sub aspect metodologic. Ei au pretins 
identificarea unei legi esenţiale a istoriei, care permite clasificarea şi selectarea 
faptelor în funcție de raportarea la noţiunea de progres. S-a considerat că 
structurile economice, întemeiate pe moduri de producție, sunt cele care determină 
instituţiile juridice, politice, progresul intelectual, credinţele religioase. Din analiza 
acestor structuri rezulta importanţa preponderentă a luptei de clasă, fenomen care, 
sub diferite forme, avea să conducă în final la victoria proletariatului. Ceea ce 
semnifica, într-un anume sens, istoria totală, sinteza reflecțiilor despre trecut 

provenea din zona economicului şi a socialului, care dobândise un caracter 
fundamental. Cele două dimensiuni determinau evoluțiile din sfera politică, iar 
fenomenele politice deveniseră consecințe ale transformărilor produse în plan 
economic sau social. Importanţa istoriei economice şi sociale a devenit de 
notorietate pe măsură ce un număr de istorici, fără a-i atribui în mod cert un 
caracter exponențial, au constatat, începând mai ales din a doua jumătate a 
secolului al XIX-lea, că importanţa factorilor economici sau a structurilor sociale 
trebuie mai atent observată în perspectiva evoluției omenirii. Se poate discuta 
despre un efort deosebit de intens mai ales în mediul istoriografic german, acolo 
unde Karl Bucher, Karl Lamprecht sau Werner Sombart elaborau studii de mare 
profunzime, în cel britanic (William Ashley) sau francez ( Marc Bloch; Lucien 
Febvre). Preocupările s-au extins, au apărut institute de cercetare şi reviste de 
specialitate ( 1893- Zeitschrift fur Sozial und Wirtschaftsgeschichte; 1908- Revue 
d'histoire des doctrines economique, 1929- Annales d'histoire economique et 
sociale). Istoria economică nu reprezintă istoria doctrinelor economice sau simpla 
prezentare a unor tabele statistice din care rezultă volumul schimburilor 
comerciale sau raportul dintre venituri şi prețuri în stabilirea standardului de viaţă. 
Ea presupune investigarea structurilor economice şi a condiţiilor generale de 
funcționare a sistemului. Cât priveşte componenta socială, ea nu poate fi cercetată 
separat, ci în cadrul unui sistem ce implică suficiente corelaţii cu domeniul 
economic, dar şi aspecte ce ţin de înfăptuirile politicii. Istoria socială implică 
analiza structurilor şi a comportamentelor sociale, evoluţia omului în timp sub 
forma definirii sale ca ființă socială. Istoria totală rămâne mai curând un mit, o 
aspirație legitimă a cercetătorului. Nu vom putea pretinde nicicând că ştim totul 
despre oameni şi epoca în care au trăit. Ceea ce îi rămâne istoricului ca 
responsabilitate morală, este tendința de a aşeza cercetări dintre cele mai variate 
într-o viziune integratoare. Disponibilitatea de a-l percepe pe individ în suma 
manifestărilor sale, capacitatea de a sintetiza, de a oferi imagini complete din 
fragmente despre trecut. 


11. Specificul profesiunii de istoric 


Istoria percepută la nivelul discursului despre trecut rămâne inseparabilă 
de istoric. Lui îi revine misiunea de a prezenta contemporanilor sau posterităţii o 
anumită viziune despre oamenii sau vremurile de demult. Prin efortul său 
constructiv, istoricul redescoperă o lume care pentru mulți ar părea definitiv 
pierdută sau inevitabil condamnată uitării. Este poate tocmai din acest motiv 
important să ne întrebăm ce calități sunt necesare pentru a realiza cu succes 
această permanentă reîntoarcere spre trecut. Deşi nu ne propunem să definim, ci 
doar să schiţăm, în cele ce urmează, profilul ideal al istoricului, ne limităm a 
constata, pentru început, că nu orice persoană întruneşte calitățile necesare 
practicării acestei nobile profesiuni. Este nevoie de anumite calități ( inteligență, 
sensibilitate, imaginaţie, intuiție) pentru a înţelege şi explica mistere ale trecutului. 
Ar fi o eroare regretabilă să considerăm că a te numi istoric înseamnă de fapt a 
dispune de o memorie excelentă, cu ajutorul căreia se poate înregistra un volum 

cât mai mare de informații exacte. Istoricul are nevoie de o bună memorie dar nu 
pentru a înmagazina şi reproduce date despre trecut, ci pentru a construi 
raționamente, judecăţi valide. Istoricul rămâne un personaj caracterizat de propriile 
sale trăiri sau emoții, un om care înţelege şi poate fi înțeles. Îi sunt necesare nu 
doar cunoştinţe de specialitate ci şi o vastă cultură generală, dublată de experienţa 
nemijlocită a vieţii. El este şi rămâne un om al cetăţii. Aparține unui mediu social 
determinat şi nu trebuie considerat un individ care caută să evadeze în trecut 
fiindcă nu se poate adapta prezentului. Este caracterizat de o curiozitate insaţiabilă 
în privința cunoaşterii celuilalt. Dispune de o capacitate deosebită de a se iniția 
într-un context cu totul nou, de a înțelege personalitatea şi felul de a simţi sau a 
gândi al eroilor săi. Un bun istoric este acela care se preocupă de studierea unor 
probleme şi nu doar a epocilor. El caută să identifice probleme reale din trecut, ce 
răspund unor chestiuni cu valoare existenţială pentru posteritate. 

Istoricul complet nu va fi doar un cercetător atent al izvoarelor ci şi un 
scriitor de profunzime. El trebuie să acorde o atenție specială nu doar conţinutului 
ci şi formei naraţiunii istorice. Publicând esenţa cercetărilor sale, istoricul devine 
preocupat şi de stilul sau limbajul pe care îl utilizează. El trebuie să țină seama de 
publicul căruia i se adresează, să ajusteze limbajul potrivit necesităţilor, fără a 
altera prin aceasta caracterul obiectiv al expunerii. Aşteptăm, în general de la 
limbajul istoricului, exactitate, limpezime, intuiţie, inteligenţă. Ne întrebăm însă 
dacă istoricul dispune de un limbaj de specialitate, după modelul altor ştiinţe ( 
dreptul, economia, sociologia sau medicina) ? 

Pentru a încerca un răspuns la această problemă ne vom folosi de un studiu de caz. 
În anul 1954, istoricul elveţian Walther Hofer publica o carte intitulată ( în 
traducere românească) Declanșarea celui de al II- lea război mondial. Un studiu 
despre relaţiile internaţionale în vara anului 1939. Tematica acestei cărți este 
lesne de intuit. Războiul mondial a început la 1 septembrie 1939, odată cu 
agresiunea Germaniei asupra Poloniei. Hofers surprinde implicaţiile internaționale 
ale acestui moment. Se ştie însă că, judecând după rigoarea faptelor, în toamna 
anului 1939 a izbucnit doar un război european. Agresiunea germană asupra 
Poloniei a prefaţat declararea stării de război între Germania şi Franţa sau Marea 
Britanie. Nu este sigur că putem vorbi despre un război mondial în acel moment. 
Conflictul a devenit unul mondial doi ani mai târziu prin agresiunea Germaniei 
asupra URSS (22 iunie 1941) şi prin declaraţia de război înaintată de Hitler 
Statelor Unite ale Americii ( 11 decembrie 1941). Judecând strict după termenii 
folosiţi în titlu, cartea Lui Walther Hofer nu ar putea relata despre un război 
mondial, pentru că faptele nu permit aplicarea acestei sintagme pentru momentul 
1939. Ce a dorit atunci să comunice istoricul elveţian ? Este cert că că el cunoştea 
implicaţiile europene ale agresiunii germane din toamna anului 1939. Titlul ales de 
autor Declanşarea celui de al II-lea război mondial (Die Entfesselung des zweiten 
Weltkrieges) trebuie înţeles ca o premisă istorică. Autorul sugerează de fapt prin 
titlu că odată cu atacarea Poloniei , Adolf Hitler declanşa un conflict ce avea să 
devină curând unul mondial, titulatură cu care a intrat de altfel în istorie. Istoria 
rămâne un domeniu al cunoaşterii apropiat de existenţa propriu-zisă a omului. 
Limbajul istoricului împrumută adesea noţiuni cu un sens de acoperire mai larg în 
sfera experienţelor cotidiene. În plus, se ştie că istoria predispune la studii 
interdisciplinare, fapt care explică folosirea sau asimilarea unor concepte utilizate 

preponderent în alte domenii. Istoria nu dispune de un limbaj propriu numai al ei. 
Noţiune de lege ( de exemplu), care în domeniul ştiinţelor juridice deţine 
semnificaţii dintre cele mai precise, într-o naraţiune istorică poate fi utilizată şi cu 
alte înţelesuri (legea divină, legile naturii, etc.) decât cele strict juridice. Limbajul 
utilizat de istoric implică noţiuni sau concepte polisemantice. Înţelesul lor poate fi 
descifrat prin raportarea la context sau epocă. Limbajul istoricului include termeni 
de epocă şi este firesc să ne întrebăm dacă trecutul devine mai inteligibil în 
exprimări arhaizante sau în forma unei naraţiuni adaptate la grila de lectură sau 
exigenţele contemporanilor? Este important ca istoricul să stăpânească nu doar 
înțelesul de moment al unui concept istoric ci şi evoluţia semnificaţiilor sale în 
timp. În acest fel, el redescoperă pentru posteritate trecutul, oamenii si limba pe 
care aceştia o utilizau. Există situaţii în care necesitatea explicării unor noțiuni se 
impune de la sine. Ce ar putea înțelege un contemporan mai puţin inițiat în 
domeniul istoriei din concepte precum rațiunea de stat, echilibru de forţe sau 
monarhie absolutistă dacă nu ar primi explicații suplimentare de natură juridică, 
politică sau contextual istorică ? Limbajul de epocă reflectă gândirea oamenilor, 
felul în care înțelegeau să se raporteze la diferite realităţi. Nu întotdeauna vom 
putea găsi un echivalent contemporan pentru un concept dintr-o altă perioadă 
istorică, ce şi-a pierdut astăzi din actualitate. Este necesar ca istoricul să deprindă 
înțelesul acestor termeni şi apoi să-l prezinte contemporanilor într-o formulă 
inteligibilă care nu presupune alterarea înţelesului lor originar. Pe de altă parte, 
nici nu putem reflecta realități din trecut folosind termeni străini de perioada sau 
problema cercetată. 

A scrie despre menirea istoricului implică totuşi o mare controversă: 
menirea istoricului de odinioară sau a istoricului contemporan? Menirea esenţială a 
istoricului indiferent de perioadă este reconstituirea adevărului despre trecut. 
Efortul său creator se află în slujba adevărului. Ştim astăzi că nu există doar un 
singur adevăr despre trecut ci adevăruri. Ele reflectă viziuni diferite asupra 
aceluiaşi fenomen explorat. Mult timp s-a crezut că o altă misiune importantă a 
istoricului este aceea de a-i îndruma pe contemporani. În măsura în care istoria 
propunea un tezaur prețios de experiențe umane, istoricul devenea un fel de 
învățător al nației. Vorba sa dobândea acea greutate specifică învățăturilor 
transmise de strămoşi. Ştim astăzi că istoria îşi păstrează vocaţia instructiv 
moralizatoare doar în măsura în care oamenii continuă să mai creadă în 
obiectivitatea judecăților sale. Proba adevărului, a onestităţii rămâne decisivă în 
privința percepţiei istoriei în mediul social. Este cert că viziunea istoricului 
contemporan în raport cu menirea ce îi revine este deosebit de complexă. Ea diferă 
în funcție de situație sau context. Dacă ar fi să ascultăm pe fiecare dintre istoricii 
contemporani nu am putea identifica una şi aceeaşi menire pe care o are de 
îndeplinit istoricul. Vom constata registre diferite, priorități de cu totul alt fel. Am 
putea descoperi că istoricul rămâne de fapt veşnicul povestitor, că menirea sa este 
de a relata ce s-a petrecut; sau am putea constata că dimpotrivă menirea istoricului 
rămâne dedicată exclusiv interpretării, analizelor, problematizării. Am putea afla 
dacă istoricul mai are sau nu posibilitatea de a îndeplini rolul tradițional de 
învățător prin experienţă al naţiei sale, sau rolul său social este complet irelevant. 
Dilemele prezentului modifică percepţia în legătură cu menirea istoricului. Uneori 
( situații rare) rolul său pare încă să mai fie exaltat, alteori însă el este aproape 

ignorat. Rămâne astăzi o dificilă provocare ( mai ales în cazul societății româneşti) 
măsura în care contemporanii mai preţuiesc istoria şi menirea celui care o scrie. În 
ceea ce ne priveşte ne place să credem că istoria nu a pierdut nimic din valoarea şi 
parfumul ei de altădată. 

